МОҚ ва Вазирлик раҳбарлари Чирчиқдаги спортга ихтисослаштирилган ўқув масканларига ташриф буюришди – Uzbekistan Taekwondo WT Association\nМОҚ ва Вазирлик раҳбарлари Чирчиқдаги спортга ихтисослаштирилган ўқув масканларига ташриф буюришди\nBy Taekwondo05.03.2021 No Comments\nЧирчиқ Олимпия захиралари коллежи ҳамда Жисмоний тарбия ва спорт университети барча спорт турларида терма жамоаларимиз учун етук атлетларни етиштириб берадиган энг асосий масканлардан ҳисобланади. Бугун Ўзбекистон Миллий олимпия қўмитаси раиси Рустам Шоабдураҳмонов ҳамда Жисмоний тарбия ва спорт вазирининг биринчи ўринбосари Равшан Ирматов Чирчиқ шаҳрига ташриф буюриб, юқорида номлари келтириб ўтилган ўқув юртларида ўқувчи ёшлар учун яратилган шароитлар билан танишишди.\nМутасаддилар даставвал коллеж ичида олиб борилаётган қурилиш ишларини кўздан кечирдилар ва шу билан маскан ичидаги бўлимларни бирма-бир кўриб чиқишди. Бу борада ёш спортчиларга берилаётган овқатлар рациони, уларнинг ётоқхоналарида яратилган шароитлар эътибор марказида бўлди. МОҚ раиси ошпазлар билан суҳбатлашар экан, ўзининг тавсияларини бериб ўтди.\n“Ўқувчиларга берилаётган таомлар менюсини янада бойитиш керак. Дастурхондан қўшимча мева ва сабзавотлар ҳам узилмаслиги лозим. Бу ёшлар ўзбек спортининг эртаси ва келажаги. Уларнинг ҳозир ўсадиган, кучга тўлиши керак бўлган пайти. Керак бўлса, икки ҳисса овқат ейишни хоҳлайдиган талабгорларнинг ҳам эҳтиёжини қондириш зарур. Агар бу борада қандайдир муаммо ва камчиликлар бўлса, бизга мурожаат қилинглар. Ҳукуматимиз бизни доимо қўллаб келган”, – деди Рустам Шоабдураҳмонов.\nОшхонадан сўнг ётоқхона, тиббиёт пункти ва кутубхоналарда ҳам бўлиб, ўқувчилар учун яратилган ҳар бир шароитга алоҳида эътибор қаратилди.\nШундан сўнг расмийлар аввал ўқув дарслари, сўнг машғулот жараёнларини ҳам кузатишди. Ёш дзюдочиларимиз билан суҳбатда катта мусобақалар ҳавосини кўришлари учун уларни 5-7 март кунлари пойтахтимиздаги “Ҳумо арена”да бўлиб ўтадиган “Катта дубулға” мусобақасига олиб бориш бўйича мураббийларига қатъий кўрсатма берилди.\nМураббий ва услубчилар билан суҳбатда ёшларни миллий ватанпарварлик руҳда тарбиялашга алоҳида аҳамият қаратиш лозимлиги айтилди. Шунингдек, “Тошкент-2025” ёшлар Осиё ўйинларида иштирок этиши кутилаётган синф ўқувчилари, улар орасида кучли иқтидор эгаларини саралаб олиш бўйича мутасаддиларга топшириқ берилди.\nОлимпия захиралари коллежидан сўнг Р. Шоабдураҳмонов ва Р. Ирматов яқинда Туркия сафаридан қайтган оғир атлетикачиларимизнинг базаларига ҳам кириб ўтишди. Спортчиларимиз билан ўтган самимий суҳбатда уларнинг кайфияти, машғулотлар жараёни, яқин режалар ҳақида суҳбатлашилди.\nШунинг билан навбатдаги манзил Ўзбекистон Давлат Жисмоний тарбия ва спорт университети бўлди. МОҚ ва Вазирлик раҳбарлари Университет ичидаги ёпиқ манежга киришар экан, бу ердаги вазият аянчли эканлиги яққол кўзга ташланди. Баскетбол тўпида волейбол ўйнаётган талабалар, ечиниш хонаси йўқлиги сабаб трибунанинг ўзида кийим алмаштираётган ёшлар расмийлар диққат-марказида бўлди. Мутасаддилар ёш талабалар билан олдиларига қўйган мақсадлари, режалари, ўқиш жараёнида яратилган шароитлар ҳақида очиқ мулоқот қилишди.\nШу тариқа МОҚ ҳамда Жисмоний тарбия ва спорт вазирлиги раҳбарларининг Чирчиқ сафари якунланди. Мутасаддилар томонидан бугунги ўрганишлар юзасидан тегишли масъулларга кўрсатмалар берилиб, бартараф этилиши керак бўлган масалалар аниқ белгилаб олинди.\nOldingi xabarҚон тана бўйлаб эркин ҳаракатланиши учун машқ\nKeyingi maqola❓Скандинавча юришнинг қандай фойдали жиҳатлари бор?\n‼Уйқу олдидан телефондан фойдаланиш саратоннинг ривожланишига сабаб бўлади 13.04.2021\nМОҚ психологлари ўртасида мастер класс ўтказилди 13.04.2021\n❓Тана ҳарорати нима сабабдан кўтарилади? 13.04.2021\n🥋🇺🇿 Мадинабону Манноповани табриклаймиз! 13.04.2021


Муборакда ажойиб бир қишлоқ бор. Номи ҳам ажойиб: Сариқ қишлоқ. У ерда қишлоқнинг ўзи каби ажойиб кўприк бор. Кўприк-ку ажойиб, аммо унинг нариги томонига ўтиш жиндай қийинроқ. Қуйидаги ҳикоямиз ана шу «қилкўприк» ҳақида.\nБугун ҳар соҳада муаммо етарли. Йиллар давомида йиғилиб қолган муаммоларни эса қисқа муддатда ҳал қилишнинг иложи йўқ. Шу сабаб муаммоларни ечишда аввало уларнинг долзарблигига қараш керакмикин... Масалан, 10 та муаммони «жойига чиқиб ўрганиб» кейин ташлаб кетгандан битта катта муаммони ҳал қилган тузук, бизнингча. Ана шундай ечими долзарб бўлган муаммолардан бирига Қашқадарё вилояти Муборак туманидаги Сариқ қишлоқ аҳолиси дуч келган.\nСариқ қишлоқда бугун 350та хўжаликда 1 700 нафар аҳоли яшайди. Қишлоқнинг ўртасидан 50 йил аввал ковлаб ишга туширилган Қарши магистрал канали ўтган. Бугун сариқликлар каналнинг икки томонида яшайди. Муаммо шундаки, ушбу қишлоқ иккига ажралиб қолган бўлса ҳам, уни ўзаро боғлайдиган автомобиллар учун йўл ўтказгич йўқ. Машина ўтиб қайтадиган энг яқин кўприк қишлоқдан 4-5 километр узоқда.\nҚишлоқдаги мактаб, боғча, савдо дўкони каналнинг бир тарафида жойлашиб қолган. Қишлоқ аҳолиси ҳар икки тарафга ўтиб қайтишда канал устида ҳашар йўли билан қурилган эски осма кўприкдан фойдаланаяпти.\n«Бу кўприк мутлақо яроқсиз, лекин нариги томонга ўтиш учун ундан юришга мажбурмиз. Баҳорда канал тўлиб оққанида болаларни мактабга ёки нимадир юмуш билан қишлоқнинг нариги томонига жўнатсак, юрак ҳовучлаб ўтирамиз», дейди одамлар.\nМаҳалласи раиси Ҳамро Чориевнинг айтишича, кўприк ўтган асрнинг 70-йилларида сариқликлар томонидан ҳашар йўли билан қурилган. 2019 йил баҳорда каналда сув кўпайиб «қилкўприк»дан ўтиш имконсиз бўлиб қолгач, унинг нариги томонида яшайдиган ўқувчиларга мактабдан бир ҳафта таътил беришга мажбур бўлишган.\nКўприкнинг ёғочлари аллақачон яроқсиз ҳолга келиб бўлган. Икки йил олдин қишлоқ аҳли чириган ёғочлар устига эски шиналарнинг резинасини қоплаб, кўприкни қўлбола «капитал реконструкция» қилишади.\nЎзига хос «реконструкция» ҳам вазиятни яхшиламаган, кўприкнинг аҳволи жуда хароб. Етмаганига жуда хавфли ҳам. Унинг икки четига ҳимоя сифатида симтўсиқ тортилган. Бугун ана шу сим тўсиқларнинг аксарият жойи ситилиб, симларнинг учи чиқиб турибди. Кўприкдан юрганда у қимирлаб одам мувозанатни йўқотиши ва ҳимоя тўсиғидан чиқиб қолган симларга ўралашиб қолиши ҳеч гап эмас.\nОта-оналарнинг айтишича, болалари кўприкдан ўтаётиб тез-тез қўли тилиниб келади. Бундан ташқари, сув тўлиб оққан пайтларда кўприкни ушлаб турган устунлар жойлашган ернинг тупроқ қатламини ювиб кетган, кўприк устунлари омонат турибди.\n«Ушбу кўприк масаласини Муборак туман кенгашининг 2-чақириқ сессиясида кун тартибига қўйдик, аммо туман бюджетида ушбу кўприкни янгитдан қуриб бериш учун маблағ етарли эмаслиги маълум бўлди.\nШундан сўнг, Муборак туман ҳокимлиги, туман халқ депутатлари кенгаши билан биргаликда вилоят ҳокими Зоир Мирзаев номига кўприкни янгидан қуриб бериш учун вилоятдан маблағ ажратишда ёрдам беришини сўраб хат ёздик. Энди ўша хатимизга ижобий жавоб кутяпмиз»,— дейди шу ҳудуддан туман халқ кенгашига депутат этиб сайланган Абрам Давронов.\nСариқ қишлоғидан қайтар эканмиз бир ҳолат эътиборимизни тортди: қишлоқнинг бир нечта кўчаларига янгитдан қум тўкилган, сўнг кўча четидан чуқур ковланиб тупроғи кўчага чиқариб ташланган. Оқибатда кўчага тўкилган қум устини тупроқ қоплаб кўча лойга ботган.\nСариқ қишлоқ фуқароси Обид Худойбердиевнинг айтишича, қишлоқ 2019 йилда «Обод қишлоқ» дастурига тушган ва ўша дастур бўйича кўчалар текисланиб қум тўкиб берилган. Аммо йилнинг охирига келиб қишлоқни тоза ичимлик суви билан таъминлаш учун қум тўкилган кўчаларнинг чети ковланиб, тупроқ кўчага ташланган, бунинг оқибатида эпақага келиб қолган кўча яна лойга ботган.\nҚишлоқ аҳолисини тоза ичимлик суви билан таъминлаш ўтган йил «Обод қишлоқ» дастурида бўлган. Маблағ етишмовчилиги туфайли бу иш қолиб кетган. Пул масаласи декабрь ойига келиб ҳал бўлиб ишлар бошланган ва сув қувурлари ётқизиш учун чуқур ковланган. Аммо пулнинг ҳаммаси ўтказиб берилмагани учун ишлар тўхтаб қолган. Қишлоқликлар лойга ботиб юришга, чуқурлар устидан сакраб ўтишга мажбур. Чуқурни кўмай дейишса, унга ҳали қувур ётқизилмаган. Одамларнинг айтишича, 2019 йил «Обод қишлоқ» дастурига кўра жами 2,5 километр йўл асфальт қилиниши белгиланган, аммо бу иш бажарилмаган.\nСариқ қишлоғидаги «Обод қишлоқ» дастури бўйича чала ишлар ҳақида изоҳ олиш учун Муборак туман ҳокимининг қурилиш ишлари бўйича ўринбосари вазифасини бажарувчи Шерзод Меҳмонов билан боғланганимизда у Сариқ қишлоғида ўтган йил «Обод қишлоқ» дастури бўйича бир қатор ишлар амалга оширилганини, чала қолган ишлар жорий йилда битирилишини айтди.\nМеҳмонов ҳам кўчалар қазиб ташланганига сабаб қилиб ўтган йил қишлоққа ичимлик суви олиб келиш режа қилинганини, аммо маблағ етишмай иш тўхтаб қолганини келтирди.\nСариқ қишлоқ йўлларининг асфальт қилинмаганига ҳам изоҳ берган ҳоким ўринбосарининг айтишича, «Сариқ» МФЙ таркибида тўртта қишлоқ бор ва «Обод қишлоқ» дастури биргина Сариқ қишлоғини эмас, балки «Сариқ» МФЙ таркибидаги барча тўртта қишлоқни қамраган. Шу сабабли асфальт йўл ҳам Сариқ қишлоғида эмас, «Сариқ» МФЙдаги бошқа қишлоқлар кўчасига ётқизилган.\nАммо ҳокимлик бизга тақдим этган маълумотда асфальт йўл «Сариқ» МФЙ даги бошқа қишлоққа эмас, балки айнан Сариқ қишлоқ кўчаларига ётқизилгани кўрсатилган. Ҳужжатда ҳам «Сариқ» МФЙ эмас, балки «Сариқ қишлоқда амалга оширилган ишлар» деб кўрсатилган.\nУмид қиламиз, Сариқ қишлоғи аҳолиси дуч келаётган кўприк муаммоси, шунингдек, ўтган 2019 йилдаги «Обод қишлоқ» дастуридан чала қолиб кетган ишларга туман мутасаддилари ўз эътиборини қаратиб аҳолини қийнаётган муаммоларни ҳал қилиш чораларини кўришади.


ТУРКИЙ ДАВЛАТЛАР ИШБИЛАРМОНЛАРИ ТОШКЕНТДА ЙИҒИЛДИ - Ўзбекистон овози газетаси\nМазкур анжуманлар Ўзбекистон Республикаси Президенти Шавкат Мирзиёевнинг 2018 йил сентябрь ойида кенгашнинг Чўлпонота шаҳрида бўлиб ўтган саммитида илгари сурилган ташаббуси доирасида илк бор ташкил этилди. Тадбирда Туркий кенгашга аъзо мамлакатлар ишбилармон доираларининг 300 нафарга яқин, шунингдек, Ўзбекистон томонидан вазирлик ва идоралар, тадбиркорлик субъектларининг 200 дан ортиқ вакили иштирок этди.\nЎзбекистон Савдо-саноат палатаси раиси Адҳам Икромов меҳмонларни қутларкан, Туркий кенгаш аъзо давлатлар ўртасида амалий ҳамкорликни, биринчи навбатда, савдо, инвестиция, инновация, транспорт, туризм, маданий ва гуманитар алмашинув соҳаларини ривожлантиришга ёрдам берувчи самарали минтақавий тузилма эканини таъкидлади.\nТуркий тилли давлатлар ҳамкорлик кенгаши бош котиби Бағдат Амреев, ўз навбатида, Ўзбекистонда давлат ва жамият қурилиши, иқтисодиётни либераллаштириш, ишбилармонлик ва сармоявий муҳитни яхшилаш борасида олиб борилаётган кенг кўламли ишларни юқори баҳолади.\nТуркий тилли давлатлар ҳамкорлик кенгаши ўз атрофида туркий давлатларни бирлаштирган йирик халқаро ташкилотдир. Тузилманинг асосий мақсади аъзо мамлакатлар ўртасида ҳар томонлама ҳамкорликни ривожлантиришдан иборат.\nАйни пайт кенгашга тўрт давлат – Озарбайжон, Қозоғистон, Қирғизистон ва Туркия аъзо. Венгрия кузатувчи мақомига эга. Ташкилот таркибига Истанбулда жойлашган Давлат раҳбарлари кенгаши, ташқи ишлар вазирлари кенгаши, юқори мартабали шахслар қўмитаси, Туркийзабон давлатлар оқсоқоллар кенгаши ва котибият киради. – Мамлакатимизни туркий тилли давлатлар билан кўп асрлик тарих боғлаб туради, – дейди анжуманда кузатувчи сифатида қатнашаётган давлат – Венгрия вакили, Будапешт Савдо-саноат палатаси бошқаруви аъзоси Йозеф Ковач. – Биз ушбу минтақани, хусусан, Ўзбекистонни ўзимиз учун ҳар томонлама яқин ҳамкор сифатида эътироф этамиз. Кенгаш доирасидаги тадбирларда кузатувчи мақомида иштирок этган давримизда Венгрия учун жуда кўп имкониятлар очилди. Яқин орада ташкилотнинг тўлақонли аъзоси бўлишдан умидвормиз. Будапешт Савдо-саноат палатаси ўтган асрнинг 50-йилларида ташкил этилган бўлса-да, фақат сўнгги 15 йилда ривожланиш босқичига кўтарилди. Туркий тилли давлатлар ҳамкорлик кенгашига аъзолик биз учун тараққиётнинг янги саҳифасини очиши, шубҳасиз.\nКенгаш аъзоларининг бу галги учрашувида аъзо давлатлар ташкилотлари ўртасида савдо-иқтисодий ҳамкорликни, ишбилармонлик алоқаларини янада ривожлантириш, савдо, саноат ва тадбиркорлик соҳаларида минтақавий муносабатларни мустаҳкамлаш масалалари муҳокама қилинди. Туркий савдо палаталари фаолиятининг асосий йўналишлари белгилаб олинди.\nМажлисда кенгаш фаолияти аъзо мамлакатларнинг минтақалараро ҳамкорлигини кенгайтиришга йўналтирилгани қайд этилди.\nТомонлар Ўзбекистон Савдо-саноат палатасининг Туркий Савдо палатаси аъзолигига кириши масаласини муҳокама қилди. 2019 йил 14-15 октябрь кунлари Озарбайжон пойтахти Боку шаҳрида бўлиб ўтадиган Туркий кенгашнинг 7-саммити доирасидаги Туркий Савдо палатаси аъзолари йиғилишида тегишли кўп томонлама меморандум имзоланиши режалаштирилган.\nЎзбекистоннинг кенгашга аъзо бўлиши савдо ва инвестициялар учун қулай шарт-шароит яратишга, маҳсулот, капитал, хизмат ва технологияларнинг эркин ҳаракатланишига босқичма-босқич ўтиш учун божхона ва транзит тартиб-қоидаларини, молия-банк амалиётини соддалаштиришга хизмат қилиши таъкидланди.\nТуркий кенгаш раҳбариятининг фикрича, Ўзбекистоннинг ушбу ташкилотга кириши тарихий воқеа. Бу кенгаш фаолиятини ривожлантиришда муҳим аҳамият касб этади, туркийзабон давлатлар ўртасидаги ҳамкорликни янги босқичга кўтаришга ёрдам беради.\nЖорий йил 14 сентябрь куни Ўзбекистон Туркий тилли давлатлар ҳамкорлик Кенгашини тузиш тўғрисидаги Нахичеван битимини ратификация қилди. Шу билан мамлакатимиз ташкилотнинг тўла ҳуқуқли аъзосига айланди.\nИшбилармонлар кенгаши йиғилиши доирасида Инвестиция ва бизнес форуми ҳам бўлиб ўтди. Унда 500 дан зиёд иштирокчи, жумладан, кенгашга аъзо давлатлар савдо-саноат палаталари раислари, юқори даражадаги ҳукумат вакиллари, аъзо мамлакатлардан ишбилармонлар иштирок этди.\nФорум туркий дунё ишбилармон доиралари ўртасидаги алоқаларни мустаҳкамлаш учун мустаҳкам платформа яратишга, Ўзбекистон ва туркийзабон давлатлар ўртасида тадбиркорлик, савдо, инвестиция ва туризм соҳаларидаги ҳамкорлик истиқболларини муҳокама қилишга қаратилди.\nТадбир давомида иштирокчилар Ўзбекистонда амалга оширилаётган кенг кўламли ислоҳотлар, жумладан, иқтисодиёт ва валюта бозорини либераллаштириш, ишбилармонлик муҳитини яхшилаш, бизнесни қўллаб-қувватлаш, кичик ва ўрта бизнес ҳамда хусусий тадбиркорлик субъектлари ҳуқуқ ва манфаатларини ҳимоя қилиш, мамлакатнинг инвестициявий жозибадорлигини ошириш бўйича амалга оширилаётган чора-тадбирлар билан танишди.\nМеҳмонлар Ўзбекистонда иқтисодий ўсишнинг ижобий суръатини таъкидлаб, ҳукуматнинг иқтисодиётни эркинлаштириш, хорижий сармоядорлар учун зарур шарт-шароит яратиш борасидаги саъй-ҳаракатини юқори баҳолади.\nИнвестиция ва бизнес форуми доирасида, шунингдек, туркийзабон давлатлар ишбилармон доиралари иштирокида "B2B" форматдаги учрашувлар бўлиб ўтди. Мулоқотлар давомида томонлар мамлакатлараро муносабатларни ривожлантиришнинг устувор йўналишларини, аввало, савдо-иқтисодий ва инвестициявий соҳаларда, хусусан, қурилиш материаллари ишлаб чиқариш, фармацевтика, қишлоқ хўжалиги, озиқ-овқат маҳсулотлари ишлаб чиқариш йўналишларидаги ҳамкорлик масалаларини муҳокама қилди.


Абдуғафур Расулов. Туғдонавор матн (2010) - www.ziyouz.uz\nБош саҳифа МатбуотҲозирги давр матбуотиАбдуғафур Расулов. Туғдонавор матн (2010)\nЭркин Аъзамнинг “Чироқлар ўчмаган кеча” номли илк тўпламидаги “Сой бўйи, чимзор…” ҳикоясида “илдизлари очилибсойгача тушган бир туп туғдона” тасвирланади. “Гули-гули” қиссасида “гужумзору туғдоназор”га эътибор қаратилади. “Қарздор” киноқиссасида “бир барака топгур экиб кетган ёлғиз туғдона” тилга олинади. Туғдона нима? Қандай ўсимлик? Эҳтимол, рус ўрмонларида ўсадиган темир дарахт,лиственница — тилоғочдир? Йўқ, у ўзимизнинг дарахт: ёнғоқ, тут, ўрик, қайрағочдек чайир, пишиқ. У илоҳий оғоч. Туғдона косада беморга сув берилса, даво топади. Баъзилар ёғочидан тумор ясаб, тақиб юради. Донгдор бахшилар туғдонадан дўмбира ясатганлар: “…бирам бўзлаб берар, сўзсиз сўзлаб берар, зулукдай ғамни сўриб, тиллари қуриб, ўкириб берар дўмбира, яхшиям, туғдона — тош оғоч. Қайроқ эмиб ўсган танаси. Илоҳий оғоч. Фақат ўша чидар аслида. Дуо кетган наслига”.\nИлк ҳикоялар тўплами чоп этилганига ўттиз йил тўлгач, 2007 йилда Эркин Аъзам “Жаннат ўзи қайдадир” китобига турли жанрлардаги асарларини, 2009 йилда нашр этилган “Гули-гули” тўпламигаҳам қиссалар, киноқиссалар, драматик асариникиритган. Тўпламлардаги асарларнинг тури, жанри ҳар хил. Уларнинг ўқ илдизини ёзувчи услуби, туғдонавор матн бирлаштиради. Бадиий асар матнини санъаткор қалбидаги сеҳрли нур ёритиб туради. Матн пилла толаси мисоли: ғаройиб қонуниятлар асосида вужудга келади.\n“Пилла толаларининг тўқилиш” сирларидан хабардор бўлган зурафо ҳам руҳан, ҳам ақлан қониқиш ҳосил қилади.\nПишиқ, чайир матннинг асосий фазилати тиниқлик, аниқликда кўринади. Ёзувчи нимани тасвирлаётганини, кимникўрсатаётганини яхши билади. Аниқлик — эмин-эркин ҳаракат, матн тузиш. “Ёзувчи” ҳикоясида китобхон мўйсафед Домланинг Чилонзордаги кичкинагина квартирасини, беш жоннинг шу тор маконда ҳаракат қилишини кўради. Тошкент шаҳар ёнгинасидан жамоа хўжалиги бошлиғининг инъоми Домлани руҳлантириб юборади: боғҳовлини жаннатдай қилиб қўяди. Ўқувчи ишонадики, Домла ҳар ишни маромига етказиб бажаришга одатланган. У китоб чиқаришни орзу қилган Раиснинг гўригағишт қалай-қалай хомаки асарга жон ато этади. Раис “асар”и тилга тушади.\nДомла қон-қони билан зиёли: бўлар-бўлмасга тажанг бўлавермайди, ўзи яратиб қўйган жаннатдай боғни ҳеч кимга кўз-кўз қилмайди. Олашовур шофёрнинг Оллоҳшукур ҳожига айланиш жараёни ҳам ишонарли тасвирланган. Ҳикоянинг энг зўр нуқтаси — икки қариясуҳбати. Саратон касалига мубтало бўлган раис ўзхатосини тан олади. Домла раиснинг қалб изҳорини индамай ўтириб, аммо чуқур ҳис қилган ҳолда тинглайди. Домла ва раис ҳаётнинг аччиқ шаробини татиб кўрганлардан.\nИжодкорда яратилажак асар тарихини аввалдан кўриш, ҳис қилиш иқтидори бўлса, матндаги умумий ва хусусий томонлар кўзга аниқташланади. “Ёзувчи” алоҳида асар, ҳикоя. “Сув ёқалаб” — киноқисса. Икки асар — икки йўл. Биринчисида воқеалар Тошкентда, унинг биқинидаги қишлоқда рўй беради. Асар қаҳрамони катта шаҳар руҳини, унинг залворини, ички босимларини ҳис қилган шахс. У кўп билади — кам гапиради; кўп ишлайди — аранг турмуш кечиради. Раиснинг бир оёғишаҳарда, бир оёғи қишлоқда. Унинг таниш-билишлари, эмин-эркин гаплаша оладиган кишилари талайгина. Раис хом-хатала “асари”ни нашриётбошлиғига олиб келишга ҳадди сиғади. Айни вақтда у ҳаёт қозонида тобланган, ҳар хил воқеа-ҳодисаларни кўравериб кўзи пишиб кетган, инсоф-иймонни унутмаган одам. “Ёзувчи”даги раисни мен “Сув ёқалаб” киноқиссасида қайта учратдим. У — БолтаМардон: хўжаликни опичлаб катта қилган, одамларни беш қўлидай билади. Оқни оқ, қорани қора деган: ҳалол, инсоф билан ишлаган. Болта Мардон амалдан кетгани биланкишилар қалбидаҳамон раис.Ҳеч кимдан тили қисиқ эмас, бошини ғоз кўтариб юради.\n“Ёзувчи”, “Сув ёқалаб” асарларида Эркин Аъзам услуби аниқсезилади. Айни вақтда ҳар икки асар ўз структураси, жанрига кўра алоҳида услубни вужудга келтирган. Ёзувчи услубининг икки хил кўринишда намоён бўлиши матндаги изчиллик, қатъийликдан юзага келган.\nЭркин Аъзам ижодида “Забаржад” киноқиссасиўзига хос ўрин эгаллайди. Қизнинг келишган қад-қомати китобхоннижалб этади. Унинг дадил гап-сўзлари, ҳазил-ҳузуллари ўзига жуда ярашади. Забаржад — дангалчи. Илмий раҳбари гапни айлантира-айлантира, қизга “Менга ўйнаш бўлгин”, деган маънода гап айтади. Қиз шартта ариза ёзади: ишдан кетади. Забаржад — кўнгли очиқ, меҳр-мурувватли қиз. Дадасинингулфати Восил амаки пияниста бўлиб қолган: ичмаса туролмайди. Қиз амакининг “касали”ни билади, ҳамиша унинг чўнтагига пул солиб қўяди.\nЗабаржад зинҳор фариштамас: кимгадир дўқ уради, кимгадир муштиничучвара қилиб кўрсатади, эрга тегиш истаги борлигини ҳеч кимдан яширмайди. Уни “қоғоздаги қанддай қиз”, десак янглишамиз. Унинг Диля Дубай деган дугонаси бор. Забаржад Диляга ҳавас қилмайди, айни вақтда у билан алоқасини узиб кетмайди. Забаржад ақл-ҳуш, ҳисоб-китоб билан яшашдан зериккан.У кўнгил ройишига бўйсунган: ўрта ёшлардаги, сочларида оқ толалар анча сероблашган эркакни севиб қолган. Эркак унга ёқади, тамом-вассалом. Забаржад эркакдан на оила қуришни, на бахтли қилишни талаб этади. Эркак эртами-индин уни унутар, аммо Забаржад бу ҳақда ўйлашни истамайди. Эҳтимол… ҳаётда нималар бўлмайди дейсиз?\nЭркин Аъзамнинг “Гули-гули” тўпламидаги ўзига хос асарлардан яна бири — “Қарздор” киноқиссаси. Унинг матни пишиқ дейишдан кўра, кинога мўлжалланган, тасвир аниқ, тиниқ дейиш ўринлироқдир. Асарнинг илк саҳифасини ўқиб кўринг-а, кино томоша қилаётгандай бўласиз! Кези келди, бир фикрни айтиб ўтай. Эркин Аъзам юртимиздаги етакчи сценарийнавислардан бири бўлиб қолди. Ҳозиргача унинг асарлари асосида бир қанча филмлар суратга олинган. Ҳатто, “Гули-гули” қиссасида “Эркак” филми суратга олинган жойлар, филм режиссёри Юсуф Розиқов ҳақида йўл-йўлакай гап боради. “Ўзбекистонадабиёти ва санъати” газетасининг 2010 йил 11 июнь сонида “Ўзбек киноси дунё нигоҳида” деган эътироф мақола босилди:“Юксак маънавий ғоялар тантанаси ҳамда инсон руҳини юксалтириш учун” шиори остида Москвашаҳрида бўлиб ўтган “Золотой Витязь” XIX халқаро кинофорумида режиссёр Жаҳонгир Қосимовнинг “Сув ёқалаб” бадиий филми (сценарий муаллифи ёзувчи Эркин Аъзам) кумуш совринга сазовор бўлди”.\n“Қарздор” асари ҳам сценарий сифатида ёзилган. Таъкидлаш жоизки, материал, қаҳрамонлар, тафсилот, атроф-муҳитни тиниқ кўрсатиш пишиқ матнни тақозо этади. Бошқача айтганда, матннинг етуклиги сценарийнинг ҳаётий, бетакрорлигини белгилайди.\n“Қарздор” киноқиссаси шу куннинг, тадбиркорлик, ишбилармонлик, ҳисоб-китоб авж олган палланинг асари. Қаранг, қизиғ-а: киракаш ўқитувчи ўз ўқувчисини машинада марказга олиб келди. Йўловчи — ўқувчи келишилганидан кам ҳақ тўлаяпти:\n“ — Қишлоқдаги беш минглик лафз шаҳарга келиб уч минг бўлиб қолдими? Тадбиркорман деяпсиз, қани, чўзинг қолган иккисини!\n— Сиз ҳам анави қирриқ тоғангиздан қолишмас экансиз!\n— Жиян тоғасига ўхшамаса ҳаром ўлади, деб ўқитмаганмидим сени! Чўз, чўз!\nЎспирин тириша-тириша, бир азобда ёнидан пул чиқариб беради-да, жаҳл билан тумшайиб нари кетади” (“Гули-гули” тўплами, 129-бет).\nБадиий матнда оҳангни ифодалаш ниҳоятда мушкул иш. Юқорида келтирганимиз ўқитувчи ва ўқувчи диалогида оҳанг ғоят муҳим аҳамиятга эга. Ўқитувчи — киракаш. Баҳром ўз ўқувчиси билан жиддий олди-берди қилади. Лекин ўқитувчи сўзлари замирида заҳар эмас, самимийлик, шўхликка мойиллик бор.\nЎқувчилар устознинг самимийлигини, меҳрибонлигини дарҳол пайқайдилар. Шунинг учун устоз билан эмин-эркин сўзлашадилар. Баҳромнингшогирдларидан яна бири — Кунтуғмиш, ўзининг тус жияни. Иқтидорли бола, шахматчи.\nАмаки-жиянбир қўл шахмат суришмоқчи.\n“ — Нимадан ўйнаймиз?– деб сўрайди бола дафъатан.\n— Ия, ия, қиморга ўтибдиларми, жиян?\n— Бозор иқтисодиёти, амакибой! — дейди Кунтуғмиш муғомбирона илжайиб. Сўнг ўзига қорани, Баҳромга оқ доналарни териб чиқади.\n— Бўпти, шартингни айт!\n— Ютқизсангиз-чи, Тошкентга бориб-келиш харажатимга спонсорлик қиласиз!” (138-бет).\nБаҳром кўп жиҳатдан Забаржадга ўхшайди. Баҳром ҳам, Забаржад ҳам барчага даркор: кимдир юмуш буюради, ўксиган юрагини бўшатиб олади, биров заҳрини сочади, дўқ уради. Забаржад ва Баҳромлар асабқайтаргич, балогардон, руҳ малҳами. Бу тоифа одамлар ўзгалар манфаати йўлида елиб-югураверадилар. Баҳромнинг хотини ўлган. Унга тегмоқчи бўлганлар орасида навниҳол қизлар ҳам бор. Йигит уларга қайрилиб ҳам қарамайди, ёш қизларнинг уволидан қўрқади. У дўхтир аёл, болали бева Файзихолга уйланмоқчи.\n“Аралашқўрғон” — ёзувчи ижодида ўзига хос ҳикоя. Асар қаҳрамонлари ҳар томонлама “терма”. Доцент ҳам, дўкондор ҳам, мухбир ҳам, Каттакон ҳам, оқсоқолликка даъвогар ҳам бор. Уларнинг ташвиши — туну кун тинмай акиллайдиган итнинг овозини ўчириш. Ит — Каттаконники. Каттакон ўта сипо, қўли очиқ, Аралашқўрғонга кўп яхшилик қиляпти. Аралашқўрғонликлар, асосан, бекорчилар. Қизиқиш доиралари ҳам торгина. Ҳамма ўзларияшаётган манзил тарихини ҳам дурустроқ билмайдилар. (“Лофчироқ доцентнинг айтишича, бираср муқаддам бу ерлар машҳур Мирзакаримбойнинг ҳув Йўлчивой ғайрат кўрсатган серҳосил экинзори бўлган эмиш. Қайдам, бунинг тўғри-нотўғрилигини Ойбек домла тирик бўлганида ўзларидан сўраш мумкин эди — бугун эса ишонмоқдан ўзга чорангиз йўқ). Бир томони донгдор дам олиш уйининг девори билан тўсилган, бир томони — сердарахт санаторийга туташ… Тап-тайёр қўрғон-да! Кимдир бу жой аҳлини қурама, аралаш дегандек гап қилган экан, маҳалланинг номи ўз-ўзидан “Аралашқўрғон” бўлиб кетди” (39-бет).\n“Аралашқўрғон” ҳикояси етук, матни пишиқ асар. Лекин ҳикояда кемтиклик бордай. Унда асосий гап бўртиброқ сезилмайди. Бошқаҳрамон кўзга ярқ этиб ташланмайди.\nЭркин Аъзамнинг сўнгги йилларда яратган асарлари орасида “Гули-гули” қиссаси алоҳида ажралиб туради. Асарда яхлит сюжет чизиғи йўқ, унда бир қанча масалалар ўзаро боғланиб кетган. Жийдали алоҳида маъмурий ҳудуд эди, Кал пошшо туманларни, вилоятларни бир-бирига қўшиб юбора бошлагач, қадимий, обод туман Қўшдарёга қўшиб юборилди. Марказ Даштободга кўчгач, Жийдалидан файз кетди. Бу ноҳақликка қарши Соли бақироқ, Аҳад махсум, Исмоил телпакдўз, Ражаб қора, айниқса, Ўрмон калта бош кўтарди. Ўрмон шахс энг юқори ташкилотларга хат ёзди. Бирлашган Миллатлар Ташкилотига ҳам ёзишга тайёргарлик кўра бошлади.\nСобиқ обод марказ майда гап-сўзлар, олди-қочди воқеалар марказига айланиб қолади. Авваллари Мўмин кални (етим, новча, қўпол) ҳеч ким назар-писанд қилмасди. Давринг келди сур бегим, деганларидай, Мўмин энди Маймунга айланди. Қишлоққа кўчма зоопарк келди, урғочи ва нар маймун куппа-кундуз куни “беадаб”лик қилди. Маймунлар “жасорати” Мўминни рағбатлантириб юборди. У ўша нар маймунга айланди-қолди. Маймундай яшади.\nМаймун ўзининг ҳайвоний қилиқларига, таъвия илинжига одамларни кўниктириб олди. Қиссада чақмоқдай бир жумла бор, у Маймуннинг асл башарасини кўрсатади: “Кетаётганимизда Маймун қўққисдан менинг елкамдан тортиб тамоми соппа-соғ овоз билан:\n— Ўв, уч-тўрт сўм ташлаб кет,– деб қолди.– Мен бу ерда сувингни қўриқлаб ўтирибман, номард!\nОлдинда бораётган Маҳмуд шартта бурилиб, орамизга тушди.\n— Давай-давай, марш! – дея хийла қўполлик билан Маймунни итариб ташлаган бўлди” (52-бет).\nҚиссада қирқ йил бурун ўтган воқеалар бугунги кун билан қиёсланади. Хотинини чавақлаб қамалган Маймуннинг отаси қишлоққа қайтиб келади. Маҳмуднинг айтишича, у “келиб уйланди, учтами-тўртта бола қилди. Маймунга ўхшаган. Биттаси наркоман. Қолганлари у ёғи Корея, бу ёғи Россияларда ишлабкелиб, шишиб кетган. Ҳали қарамабсиз-да, боғнинг этак тарафидаги қора ойнали қўшқават қасрлар — шуларники!” (55-бет).\n“Гули-гули” қиссаси кишини кўп нарсалар ҳақида ўйлашга чорлайди. Дарҳақиқат, минглаб-миллионлаб одам ҳаётдан руҳий-маънавий қониқиш ҳосил қилмай ўтиб кетди. Мустақиллик инсонни инсондек яшашга ундади. Маймунлик, ҳайвоний одатлар ўзлигини кашф этаётган одамларга ҳақоратдай туюладиган бўлиб қолди. “Гули-гули”да Эркин Аъзамга хос услуб — ҳаётни ич-ичидан ёритиш хусусияти кўзга аниқ ташланади.\nУмуман, адиб янги ҳаёт қураётган кишилар руҳиятини нозик тасвирлайди, кесатиқ, сатирик муносабатдан ўзини тиймайди.\nЭркин Аъзам — қўшиғини баралла айтаётган ижодкор, Мустақиллик пойдеворини пухталашга муносиб ҳисса қўшаётган шахс, замонанинг илғор зиёлиси. Унинг асл моҳияти ёзган асарларида, санъатлар аро алоқаларни ижодий бойитаётганида, “Тафаккур”нинг таъсирчанлигида, бир сўз билан айтганда — адабий-ижтимоий сиймо сифатида тутган йўриғида аниқ англашилади.\n← Аввалги Аввалги Нормурод Норқобилов. Бойчиборнинг изи бор (2010)\nКейинги → Кейинги: Иброҳим Ҳаққул. Моҳиятга толиб, руҳониятга ошиқ (2010)


UzNews - Ўзбекистонда ишсизлар ва ёшлар томонидан кўп жиноят қилинаётгани айтилди\n30 июл 2021, 13:54\nЎзбекистонда ишсизлар ва ёшлар томонидан кўп жиноят қилинаётгани айтилди\nЖорий йилда жиноят кўрсаткичи 2020 йилга нисбатан нақ 111,9 фоизга ортган. Энг кўп жиноят Тошкент шаҳрида бўлган.\nСенатнинг ўн еттинчи ялпи мажлисида ички ишлар вазири ҳуқуқбузарликларнинг олдини олиш ва уларнинг профилактикаси ҳолати тўғрисида ахборот берди.\nВазирнинг ҳисоботида муайян камчиликлар, ечимини кутаётган муаммолар ва тўлиқ фойдаланилмаган имкониятлар мавжудлиги таъкидланди.\nХусусан, жорий йил 6 ойида республика бўйича содир этилган умумий жиноятлар сони 45 630 тани ташкил қилиб, ҳар 100 минг аҳолига ўртача 132 тадан тўғри келган. Ушбу рақам ўтган йилга нисбатан 111,9 фоизга ортган.\nБундан ташқари, 6 мингга яқин (5 837 нафар), айниқса, Андижон (1130), Тошкент (709), Фарғона (602) вилоятлари ва Тошкент шаҳрида (595) ишсизлар томонидан жиноятлар содир этилган.\nЖумладан, 2021 йилнинг илк ярмида оилавий муносабатлар доирасида содир этилган жиноятларнинг 77 таси қотиллик, 798 таси тан жароҳати етказиш билан боғлиқ жиноятлар.\nШу билан бирга, оилавий низоларга ўз вақтида барҳам берилмаганлиги оқибатида 9 575 та оила-турмуш муносабатлари доирасидаги ҳуқуқбузарликлар содир этилиб, уларнинг аксарияти, яъни 70 фоизи Тошкент шаҳар, Тошкент, Фарғона, Қашқадарё, Андижон вилоятларига тўғри келади.\nЁшлар билан ишлашда кўплаб муаммолар сақланиб қолаётганлиги, уларни бартараф этишга етарли даражада эътибор қаратилмаганлиги оқибатида жорий йилнинг январь-июнь ойларида содир этилган жами жиноятларнинг 7 849 таси айнан ёшлар томонидан содир этилган. Жиноятга қўл урган ёшларнинг 3180 нафарининг бандлиги таъминланмаган, таълим билан қамраб олинмаган ёшлар ташкил этган.


Нетаньяҳу Москвада Путин билан Россия Сурияда ҳарбий салоҳиятини ошираётгани хусусида музокара қилади\nИсроил Бош вазири Беньямин Нетаньяҳу ва Россия Президенти Владимир Путин\nИсроил Бош вазири Беньямин Нетаньяҳу бугун Москвада Россия Президенти Владимир Путин билан учрашиб, Россиянинг Сурияга ҳарбийларни жўнатганига доир масалани муҳокама қилмоқда.\nКремль раҳбари билан учрашувда Нетяньяҳу Россиянинг Сурияда ҳарбий база қураётгани хусусида Исроил хавотирларини изҳор этиши кутилмоқда.\nJerusalem Post газетасининг хабар қилишича, Нетаньяҳу Москва музокараларига Исроил армияси бош штаби бошлиғи Гади Айзенкот ва разведка хизмати бошлиғи Ҳерцл Ҳалевини олиб келмоқда. Исроилда чиқадиган нуфузли газета Нетаньяҳу камдан-кам ҳолларда хориж сафарига ҳарбий мулозимларни олиб боришини қайд этмоқда.\nХабарларга кўра, Исроил томони Сурияда ҳукумат билан исёнчи гуруҳлар ўртасидаги можарога Россиянинг аралашуви яҳудий ҳарбийлари билан рус қўшинлари ўртасида тасодифий қуролли тўқнашувга олиб келиши мумкинлигидан ташвиш билдирмоқда.\nИсроил Сурия шимолидаги жангари гуруҳларга қарши рейдларни амалга ошириб келади ҳамда Россия Сурия армиясига тақдим этаётган қуроллар Ливандаги Ҳизбуллоҳ жангари гуруҳи қўлига тушиб қолиши олдини олишни истайди.\nНетаньяҳунинг шахси сир қолиши шарти билан гапирган собиқ маслаҳатчиларидан бири яҳудий давлати раҳбари тасодифий ҳодислар олдини олиш мақсадида Путин билан “муайан қоидалар” бўйича келиши олиш истагида, дея билдирди.\nАйрим хабарларга кўра, Қўшма Штатлар ҳам сўнгги кунларда Россия билан “зиддиятлар олдини олиш”га қаратилган музокараларни ўтказган.


Мўминнинг наздида вақтнинг қадри\nБизга вақтни неъмат қилиб берган ва уни қадрлашни англайдиган ақл ато этган Аллоҳ таолога ҳамду санолар бўлсин. Вақтни тўғри тасарруф қилишни ўргатган ва омонатни ҳаққи билан адо этган Набийимиз Муҳаммад соллаллоҳу алайҳи васалламга саловоту саломлар бўлсин.\nЎтаётган ҳар бир лаҳза бизга ато этилган умрнинг бир қисмидир. Умр, ҳаёт инсон учун берилган макон ва замондир. Бугунги кунимизга назар ташласак Бухорий, Термизий ва Навоийлар каби вақтни ҳақиқий қадрлаган улуғларнинг авлодлари сифатида биз вақтни қадрламай қўйдик. Ҳозирги даврда кимнингдир ойнайи жаҳон қаршисида кўп қолиб кетиши, уяли алоқа воситалари ёки компьютер билан овора бўлиб қолиши, дунё учун ҳам охират учун ҳам манфаат бермайдиган турли суҳбат ва кўнгил очар тадбирлар вақтни қадрига етмаётганимизга яққол далилдир.\nВаҳоланки, Аллоҳ таоло Мулк сурасининг иккинчи оятида шундай марҳамат қилади: У (Аллоҳ) ўлим ва ҳаётни сизларнинг қайсиларингиз амалда яхшироқ эканлигини билиш учун яратгандир, ... . Ояти калиманинг далолати, бу ҳаётнинг имтиҳон эканлигини яъни, унинг ҳар лаҳзасидан унумли фойдаланиш билан Аллоҳ таолонинг наздида Унинг муҳсин бандаларидан бўлишимиз мумкинлигини кўрсатади.\nИбн Аббос розайаллоҳу анҳудан ривоят қилинадики, Набий соллаллоҳу алайҳи васаллам дедилар: Икки неъмат борки кўп инсонлар улардан маҳрумдир (улар): Соғлик ва бўш вақтдир. (Бухорий ривояти).\nЮқоридаги оят ва ҳадисдан кўриниб турибдики, вақтнинг қадрига етиш нечоғлик саодат бўлса, уни қадрламаслик шунчалик бадбахтликдир.\nАзиз диндошим! Аллоҳ азза ва жалланинг улуғ неъмати бўлмиш вақтни қадрлайлик.\nЎзимизга назар ташлайлик ...\nЎтган ва ўтаётган умримизга назар ташлайлик ...\nКунларимизга керак бўлса, ҳар бир лаҳзамизга назар ташлайлик. Нима ютдик-у, нима ютқаздик...\nКиритилди: 22:30 14.03.2019. Ўқилди: 703 марта. Фикрлар сони: 0 та.


Май | 2014 | Яширин Муждалар\nАмстердам хотиралари — 17 26 мая, 2014\nНа қасдинг бор? Дард жонни қўйиб юбор, бир лаҳза нафас олсин!\nСўнгги даражотига кўтарилиб, қароргоҳига етишган Ақл алалоқибат шатранж майдонини асп юришлари орқали ишғол этмоққа киришди. Бозингар, моҳир шатранжбоз аввал обдон пухта ўйлаб, сўнг қоидаларига кўра ҳаракат қилишга одатланган эди.\nУ аввалига жидду жаҳд бирла йўлни пиёдалар орқали очди, сўнг кетма-кет асп юриш қилиб, рақибини довдиратиб қўйди.\nАслида биз ҳам шатранж тахтасига нигоҳларини қадаб от сурган шатранжбозларга менгзаб қўйилган бандалармиз, фарқимиз шундаки: бунда биз кимўзарга қуръа ташламаймиз ва ғолибликка асло даъвогар чиқмаймиз. Аммо шуниси аёнки,ақлимиз жидду жаҳд кўрсатганида туйғуларимиз чекинади. Ҳисларимиз ғалаён кўтарганида эса ақлимиз чорасиз қолади. Биз аслида шатранж тахтасида асп юриш қилган пиёдалармиз. Йўлнинг адоғини излаган кўзлар тинади, оёқлар эса манзилини излай-излай толади. Конаб ётган жон ҳаловат ахтаради, тополмагач,фано ёбонида чайқалиб қолади. Ва биз аро йўлда манзилини топмай адашган йўловчига менгзагаймиз.\n25 май, 2014 йил.\nАмстердам хотиралари — 16 23 мая, 2014\nҲаёт мафтункор баҳор ва оҳори тўкилган куздан иборат!\nУмримиз кўркли кўклам ва кўримсиз кузакка тўлиқ.\nОсмонинг интиҳосизлиги, заминнинг эса чексизлиги, хаёлларнинг сўнгсизлиги ҳамда кўнгилнинг шиддатли тўлғамалари Сенинг қўним топмас ва ҳад билмас орзуларингга ўхшайди.\nСўлим майнинг жозибаси шундаки, у санада бир бор мафтун кўнгилларни излаб келади. Сўнг йил бўйи яна қайта ва қайта забтига олмоқ учун соғинтириб кетади. Замин ва осмоннинг аввал энтикиб, сўнг уҳ тортишининг боиси шундан эмасмикин?\nДилнинг бири нозик ва чунон заиф, бири иродали ва саботли эса-да, барибир ҳар икки кўнгил ўксиб қоладиган бўлди… Пазмонат шудам баҳор! (далее…)\nАмстердам хотиралари — 15 23 мая, 2014\nХотир кўчасида кездим саросар,\nКўзимга суртай деб изинг гардини,\nЮрак саҳросида бунча ёлғизман,\nТўкдинг Ишқ ҳасратин, Гулнинг дардини.\nГуллар сўлғин эди, қалб дилхун эди,\nЙўллар олис эди, ютаман дерди,\nСенинг остонангга етишмаган кун,\nШамоллар рўмолинг келтириб берди.\nБилқиснинг тахтига даъвогар эдим.\nШамоллар обкетди тахтиравонни.\nСулаймон ёнига элтарми дердим,\nБошимга қулатиб кетди осмонни. (далее…)\nАмстердам хотиралари — 14 23 мая, 2014\nИттифоқо икки дугона суҳбатлашарди.\n-Қалайсиз дугош, кўринмайсиз? Аммо англаяпман, роса ёзяпсиз?\n— Секин юрибман, энди. Хўжандда қандай янгиликлар?\n— Мен сизга айтсам, Петербугга — сафарга жўнамоқчиман.\n— Хабарим бор. Сафарингиз бехатар, мушкулингиз осон бўлсин!\n— Раҳмат, Шаҳложон! Кайфиятлардан гапиринг, кайфиятлардан…\n— Девонам тутиб турипти.\n-Унда шеърлашайлик!- дер эмиш.\n-И-е, Мунавваражон, мен ўзимни девона санаб юрсам!.. (далее…)\nАмстердам хотиралари -13 10 мая, 2014\nСукутдан-да фараҳманд воқелик йўқ эди.\nБизда тонг отди, шукур яна қуёш уйғотди. Лаҳза ўтгач ўзимни ёзув столи олдида кўрдим.\nБитикларим ичида сароб қалқиётган қиёфангни чизишга ҳеч ботина олмадим, аммо ўз қафасини безовта тепган юрагингни тасвирлашда ўзимда куч топган эдим.\nОвозимни эшитаётган бўлсанг, сукутдан-да дилхуш сокинлик йўқ эди. Аммо юрагингнинг асов ва исёнкор эпкинлари сокин сукунат ичига асов тўлқинларни олиб кирганди. Шундан буён Сенинг юрагинг безовта чопади, менинг оёқларим Вақтнинг димоғдор эпкинларига суриниб юради.\nБир кун яна қафасини абгор тепган занжирбанд юрак вужудга раддия берган кун, мени битикларим ичидан изла, унга қадар совуқ денгиз шамолини қўлларингда тут, покиза нафасни пуфакка жойла. (далее…)\nАмстердам хотиралари — 12 10 мая, 2014\nЯшамоқни инкор этаман, ёзмоқ учун оламан нафас…\nРуҳим мендан олдин юрарди, мен унга соядек эргашар эдим. Аммо йўлнинг якунини кўролмадим ҳеч, унинг адоғини кўрганлар борми?\nАфсус фақат хаёлларим ичида ҳур эдим, бунда юрак мустабид вужуднинг ичида бир банди эди.\nАгар бокира туйғулар бўлмаганида ҳаёт шаксиз давом этарди, аммо у жилосиз нақш сингари кўримсиз бўлар эди.\nЎрта ёш инқирози барибир ўлат уруғини сочади. Бокира ҳисларга бу не ёвузлик?\nҲаёт ўлим қаршисида титрайди, ҳайриятки, кечажак ҳар бир дақиқанг емирилишдан иборат эмас.\nБугун кўзинг шишасида соб бўлаётган саробни кўрдим. Қадаминг эса олисларга силжир эди.\n— Умримиз соб бўлаяпти. Оқар сувдан ҳикмат излайлик,- сенга овоз жўнатдим. (далее…)


Қозондаги фожиа тафсилотлари маълум бўлди - 11.05.2021, Sputnik Ўзбекистон\nҚозондаги фожиа тафсилотлари маълум бўлди\nҚозондаги мактабга уюштирилган ҳужумда жами 8 киши қурбон бўлган, деб хабар қилди Республика президенти матбуот хизмати. 11.05.2021, Sputnik Ўзбекистон\nТОШКЕНТ, 11 май - Sputnik. Бугун Қозондаги гимназияда содир бўлган фожиада жами 8 киши қурбон бўлган, деб хабар қилмоқда РИА Новости Татаристон президенти матбуот хизматига асосан. Шунингдек 16 киши турли жароҳатлар олган. Улардан 12 нафари ўқувчилар ва 4 нафари ўқитувчилар. Эслатиб ўтамиз, бироз олдин Татаристон фаавқулодда хизматлари 11 киши қурбон бўлгани ҳақида хабар қилган эди.\nфавқулодда ҳолат, қозон\n13:59 11.05.2021 (янгиланди: 18:02 11.05.2021)\n© Sputnik / Максим Богодвид / Фотобанкка ўтишСтрельба у школы в Казани\nҚозондаги мактабга уюштирилган ҳужумда жами 8 киши қурбон бўлган, деб хабар қилди Республика президенти матбуот хизмати.\nТОШКЕНТ, 11 май - Sputnik. Бугун Қозондаги гимназияда содир бўлган фожиада жами 8 киши қурбон бўлган, деб хабар қилмоқда РИА Новости Татаристон президенти матбуот хизматига асосан.\nБир нафар ўқитувчи ва 7 нафар ўқувчи қурбон бўлган. Уларнинг барчаси 8 синф ўқувчилари, - дейилган хабарда.\nШунингдек 16 киши турли жароҳатлар олган. Улардан 12 нафари ўқувчилар ва 4 нафари ўқитувчилар.\nЭслатиб ўтамиз, бироз олдин Татаристон фаавқулодда хизматлари 11 киши қурбон бўлгани ҳақида хабар қилган эди.


Тоштурма янги жойга кўчирилмоқда » Новости Узбекистана сегодня: nuz.uz\nНовости Узбекистана → Чойхона → Тоштурма янги жойга кўчирилмоқда\n18-01-2018 12:52 0 915 Рейтинг1 Чоп этиш\nТошкент шаҳридаги 1-сонли тергов изолятори (Тоштурма)да бўлган маҳкумлар янги жойга кўчирилмоқда. Колония Тошкент вилоятининг Зангиота туманида жойлашади. Бу ҳақда «Правда Востока Online» хабарга таяниб kun.uz ёзмоқда.\nҚайд этилишича, Тоштурмада бугунги кунда атиги 20 нафар назоратчи қолган. Маҳбуслар учун озиқ-овқат маҳсулотлари ва кийим-кечакларни қабул қилиш тўхтатилди. У бир ҳафтадан сўнг, кўчиш ишлари якунига етгач тикланади.\nСўнгги вақтларда Тоштурмада 2,5 минг киши сақланган. Тошкент вилоятининг Зангиота туманидаги тергов изолятори тўққиз блокдан иборат ўзига хос юлдуз шаклидаги мажмуадир.\n«Бу ерда саккизта корпус бор, ипподром ёнида жойлашган изолятор орқали темир йўл линияси ўтади. Энди маҳбусларни тергов изоляторидан республикадаги бошқа колонияларга юбориш имконияти пайдо бўлади», - дея айтиб ўтган Тоштурма нозирларидан бири.


Тайёргарлик Чирчиқда бошланади | "NAVBAHOR" FUTBOL JAMOASINING RASMIY WEB SAHIFASI\nТайёргарлик Чирчиқда бошланади\nБиринчи давранинг Самарқандда “Динамо”га қарши кечган 13-тур учрашувидан кейин таътилга чиққан жамоамиз 4 июль куни иккинчи даврага тайёргарликни бошлайди. “Навбаҳор” иккинчи даврага ҳозирликни дастлабки икки ҳафтасини Чирчиқда ўтказади. Дастлабки босқич якунига етгач, машғулотлар Тошкент шаҳрига кўчади. Пойтахтдаги икки ҳафталик йиғин давомида эса асосий эътибор назорат учрашувларига қаратилади. Шу тариқа футболчиларимиз иккинчи давра бошлангунга қадар Тошкентда шуғулланишади. Жамоа аъзолари Наманганга 14-турдан ўрин олган “Локомотив”га қарши ўйинни ўтказгач водийга қайтишади.


ШУ КУН ТАЛАБИ АСОСИДА\non 09 Апрель 2020 .\nМана бир неча ойдирки, коронавирус пандемияси жаҳоннинг турли мамлакатларида одамзодни қақшатиб, турмуш тарзини бутунлай ўзгартириб юборди. Бугунги кунда мамлакатимизда ҳам мазкур офатнинг халққа таъсирини юмшатиш, ватандошларимиз учун зарур шарт-шароитлар яратиш тўғрисида катта ғамхўрлик қилинмоқда. Амалга оширилаётган тадбирлар тез орада натижа бериб, манфур хасталик батамом чекинса, ажаб эмас.\nБизнинг педагогик жамоамиз ҳам ана шу мақсадни кўзлаб, тарбияланувчиларнинг таътилларини мазмунли ва фойдали ўтказишлари учун шарт-шароит яратмоқда. Карантин тартибларига амал қилган ҳолда таълим-тарбия ишларини йўлга қўйишга ҳам киришганмиз. Шу кун талабларидан келиб чиқиб, тарбиячиларимиз кунлик режа асосида онлайн машғулотлар ўтмоқдалар. Бунда ахборот-коммуникация технологияларидан кенг фойдаланилмоқда.\nАйни вақтда болаларнинг ота-оналари билан ҳам кўпроқ мулоқот қилиш имконияти вужудга келди. Кичкинтойлар сабоқларни қандай ўзлаштирганини баҳолашда ота-оналарнинг фикрлари ҳам ҳисобга олинмоқда. Шу билан бирга ҳар куни болалар билан мулоқотда шахсий гигиенага риоя қилиш, қўлларини тез-тез совунлаб ювишни уқтириляпти. Мана шундай эл бошига иш тушганда бирдамлик, ҳамжиҳатлик билан синовли кунларни енгишимиз, барча карантин қоидаларига амал қилишимиз зарурлиги ҳам уқтирилмоқда.\nАсосий мақсадимиз - фарзандларимизга таълим-тарбия беришда узилиш бўлмаслигини таъминлаш. Бу борада Ўзбекистон Республикаси Мактабгача таълим вазирлиги тақдим этган бир қатор лойиҳалардан ҳам фойдаланяпмиз. “Робоборик билан ўқувчи бўл!” онлайн курси, Ўзбекистон Миллий телерадиокомпанияси ёрдамида тайёрланган “Онлайн болалар боғчаси” дастури доирасидаги “Илк қадам” ва “Ақлвой” таълим лойиҳалари шулар жумласидандир.\nМасофавий таълим туфайли тарбияланувчилар уйда ўтириб ҳам боғча опалари, жажжи дўстларининг қувноқ даврасини ҳис қилмоқдалар. Атроф-оламни ўрганиш, расм чизиш, ижодий ва таълим олиш, бадантарбия ҳамда чиниқиш, нутқ, мантиқий қобилиятларини ривожлантириш машғулотлари кичкинтойларда катта таассурот қолдирмоқда. Бу ишларда тажрибали мураббияларимиз Альфия Очилова, Донохон Ҳасанова, СожидаТурсуноваларнинг ҳиссаси катта бўлмоқда.\nНаманган шаҳридаги 6-мактабгача таълим ташкилоти мудираси.


Муросасиз курашларга бой бўлган ўйинда ҳамюртларимиз 4:1 ҳисобида ғалаба қозонишди. Учрашувда голларга терма жамоамиз аъзоларидан Забиҳулло Ўринбоев, Азизжон Ғаниев, Жасур Яхшибоев ва Акромжон Комилов муаллифлик қилди. Рақибларнинг ягона жавоб тўпи Хванг Хюн Су томонидан дарвозамизга киритилди.\nЯна бир ярим финал баҳсида Вьетнам терма жамоаси қатарлик тенгдошларидан устун келди. Мазкур ўйиннинг асосий вақти 1:1 ҳисобида якунланди. Қўшимча дақиқаларда ҳам шу ҳисоб сақланиб қолди. Пенальтилар сериясида эса омад вьетнамликларга кулиб боқди.\nШу тариқа 27 январь куни бўлиб ўтадиган финал баҳсида Ўзбекистон ва Вьетнам терма жамоалари ўзаро беллашадиган бўлди.\nМазкур рукндаги бошқа мақолалар: « Умид Аҳмаджонов Мадридда Флорентино Перес билан учрашди\tУмид Аҳмаджонов: “Афсуски, сўнгги йилларга келиб юртимизда футбол тизими бутунлай издан чиқиб кетган. Мураббий ва ҳакамларни қўя турайлик, юртимизда “футбол атрофидаги шахслар” пайдо бўлган” »


Ўзбекистон раҳбари: балиқчиликни ривожлантириш керак\nПрезидент мамлакатимизда балиқчилик соҳасини ривожлантириш борасида фикр билдирди\n20 Dekabr 22:00 Иқтисодиёт\nбалиқчилик саноати истиқбол РИВОЖЛАНИШ\nБугун, 20-декабр куни Тошкент шаҳрида бўлиб ўтган йиғилишда балиқчилик тармоғини ривожлантириш истиқболлари ва мамлакатимиз ҳудудларида балиқ етиштириш самарадорлигини ошириш йуллари кўриб чиқилди.\n“Дунёда озиқ-овқат нархларининг ошиши ва инфляция кейинги йил озиқ-овқат хавфсизлиги масаласи жуда долзарб мавзу бўлишини кўрсатмоқда. Шундан келиб чиқиб, вилоят ҳокимлари ўз ҳудудларида балиқчиликни ривожлантириш ҳолатини таҳлил қилишлари керак. Улар маҳаллий аҳоли ва тадбиркорларга мунтазам шарт-шароит яратиб беришлари керак”, деди давлатимиз раҳбари.\nСўнгги беш йилда Ўзбекистонда балиқ етиштириш ҳажми олти баробар ортиб, 400 минг тоннани ташкил этди.\nАИ-80 бензинининг чакана бозор нархлари пасайган\n– Шунга қарамай, Навоий, Наманган, Сирдарё, Фарғона ва Тошкент вилоятида ҳар гектар ердан 3-4 тоннадан маҳсулот етиштирилмоқда. Чунки бу ҳудудларда интенсив балиқ етиштириш кўрсаткичи умумий ишлаб чиқариш ҳажмининг 10% дан ошмайди, – деди Президент.\nЎзРда иш ҳақининг ўсиш тезлиги пасайган\n2,5 миллиард доллар IT-соҳасини ривожлантиришга йуналтирилади\nЎзбекистонда банан нархи арзонлашди\n2021-йилда Ўзбекистонда қарийб 14 миллион тонна цемент сотилди


Ямт ниҳоясига етди\nМинтақавий коммуникациялар хизматида вилоят таълим бошқармаси раҳбари вазифасини вақтинча бажарувчи Раушан Ергешова ЯМТ натижалари бўйича журналистларга маълумот берди.\nЖорий йилда вилоятимизда 32964 мактаб битирувчисидан 21668 нафари ЯМТ топширишга ариза берган эди. Улардан 21323 нафари тестда қатнашган, 345 ўқувчи турли сабаблар билан синовдан четлатилган. Уч нафар талабгор тест қоидаларини бузгани учун аудиториядан чиқариб юборилган.\n– Жорий йилги ЯМТ натижалари бўйича вилоят ўқувчиларининг ўртача бали 76,8ни ташкил этди. Бу борада Кентов, Шимкент, Арис, Туркистон шаҳарлари ҳамда Ўтрор, Қазиғурт туманлари етакчи. Ўрдабоши, Байдибек туманларидаги билим кўрсаткичидан кўнгил тўлмайди. Мактаб битирувчиларидан 882 нафари ижодий имтиҳон топширгани туфайли ЯМТ қоидасига мувофиқ фақат икки фандан имтиҳон олинди, – деди Раушан Ергешова.\nЯМТ натижасига кўра, вилоятда 4113 талабгор 100дан юқори балл тўплади. Ўтган йил билан таққослаганда бу кўрсаткич 675тага ортган. 3004 битирувчи 100 ва 120 балл оралиғида балл тўплади. 1109 талабгор унданда юқори кўрсаткичга эришди. Тестда иштирок этган 2776 ўқувчи қуйи балл поғонасидан ўта олмади.\nМинтақамизда энг юқори 138 баллни Шимкентдаги М. Х. Дулати номидаги уч тилда ўқитишга ихтисослаштирилган 8-сонли гимназия мактаби ўқувчиси Асел Жанабаева тўплади. 137 баллга – ўн, 136 баллга 15 талабгор эришди.\nБрифингда Кентов шаҳар таълим бўлимининг раҳбари Адил Ауелбеков ҳамда Шимкентдаги М. Х. Дулати номидаги 8-сонли гимназия мактаби директорининг ўринбосари Ольга Мискив иштирок этиб, муваффақиятга қандай эришишганини гапириб беришди.\nМухтабар УСМОНОВА, 2017-06-30, 11:22 254


Тарихда илк бор Қатар аҳолиси депутатларни сайлашди - EFFECT.UZ\nМамлакат тарихида биринчи марта Қатар аҳолиси Межлис Ал-Шура (парламент вазифаларига эга бўлган маслаҳат кенгаши) депутатларини сайлади парламентдаги 30 ўринни эркаклар эгаллади.\nАш-Шура Мажлисига сайловлар шанба куни, мамлакат амири Тамим бин Ҳамад Ал Танининг фармонига биноан ўтказилди, у ўтган йили кечиктирилгандан сўнг, 45 депутатдан 30тасини сайлаш учун овоз беришга қарор қилди.\n“Сайловчиларнинг 63,5 фоизи иштирок этди. 30 ўрин учун 233 номзод кўрсатилди, улардан 26 нафари аёллардир ”,-деди ал-Хулайфи ва 30 та округ бўйича ғолиблар номларини санаб ўтди.\nҲасан ас-Слайтининг таъкидлишича, сайловларнинг ўтказилиши Қатар тарихида янги саҳифага айланди, чунки сайловда илгари тайинланган депутатлардан фарқли ўлароқ, одамлар нима эканлигини аниқ тушунган.\nАёллар, шунингдек, анъанавий патриархал жамиятда сайлов жараёнида парламентга кириш имконияти кам бўлишига қарамай, мамлакатда ўтказилган биринчи сайловларга жуда қизиқиш билдиришди.\n“Илгари, ҳокимият биз учун танлаган эди, лекин ҳозир биз, одамлар буни қилдик ва бу мамлакат келажаги, унинг ривожланиши учун муҳим ва биз бу жараённинг бир қисми бўлганимиздан хурсандмиз”, – дейди сайловчи Дабиа ал -деди Слайти.\nМаслаҳат кенгаши 1972 йилда Қатарда амир Халифа бин Ҳамад Ал Соний бошчилигида тузилган бўлиб, у давлат раҳбари томонидан тайинланган 20 кишидан иборат.\n2003 йилда қабул қилинган Қатарнинг биринчи доимий конституциясига кўра, парламентнинг 30 аъзоси сайланади, 15 нафари амир томонидан тайинланади, лекин бу қарордан буён унда фақат амир тайинлаган қонун чиқарувчилар ўтиришади ва сайловлар ўтказилади.\nСурхондарёда Қизил китобга киритилган 16 дона сиртлондан бири ўлдирилди


Ҳозирги машиналар консерва банкасига ўхшайдими? ИИББ тушунтириш берди (фото) - zarnews.uz\nҲозирги машиналар консерва банкасига ўхшайдими? ИИББ тушунтириш берди (фото)\nҲар сафар ҳайдовчи учун оғир якун топган йўл-транспорт ҳодисаси рўй берганлиги ҳақида хабар эълон қилганимизда, қуйидагилар каби шарҳлар пайдо бўла бошлайди: “Буларнинг ҳаммасига замонавий автомобиллар айбдор! Мустаҳкамроқ бўлганида эди, инсон тирик қоларди!”, “Тўғри, бизнинг машиналаримиз консерва банкаларига ўхшайди, айнан улар ЙТҲга сабаб бўлаяпти!”, “Илгари машиналар танкдек бўлган!”. Бу ҳақда Тошкент шаҳар ИИББ тушунтириш берди:\n"Ҳурматли ҳайдовчилар! Билингки, ҳатто КАМАЗлар ҳам ғижимланиб кетади. Қоғоз каби “йиртилади” ҳам. Тезликни оширганда қайсидир автомобилда хавфсизликда бўламан деб ўйламанг. Айнан тезликни ошириш ва бошқа шу каби хатолар йўлларда оғир оқибатларга сабаб бўлади. Бунда автомобиль эмас, уни бошқарган одам айбдор.\nЙўл-транспорт ҳодисалари рўй берганда кузов йўғонлигининг хавфсизликка дахли борми? Йўқ, кўплаб автоҳаваскорларнинг бу борадаги англашмовчиликларига қарамасдан, бунинг аҳамияти йўқ. Бугунги кунда кузов панеллари енгилроқ, аммо юқори мустаҳкамликка эга бўлган материалларда тайёрланади. Аммо бугунги кунда хавфсизлик борасида биринчи ўринда юқори мустаҳкамликка эга бўлган пўлат қўлланилган тарзда ишлаб чиқариладиган кузовнинг куч тузилмаси аҳамиятли. Натижада автомобиль оғирлиги пасаяди, кузовнинг қаттиқлиги ошади. Ҳайдовчини ҳимоя қилиб, ўзига асосий зарбани қабул қилувчи қисм ҳам айнан кузовдир.\nАммо гап шундаки, автомобилларнинг “краш-тест”лари кўпинча 50 дан (максимум) 80 километр соатгача бўлган тезликда ўтказилади. Сабаби, турли давлатларда рухсат берилган тезлик кўрсаткичи ана шундай. Аммо реал ҳаётда йўл-транспорт ҳодисаси тезлик сезиларли даражада оширилганда содир бўлади...\nТезлик қанча юқори бўлса, бошқарувни йўқотиб, бирор-бир тўсиққа урилиш эҳтимоли шунчалик юқори бўлади. Тезлик қанчалик юқори бўлса, зарба кучи ҳам шунчаликка етади. Ҳаттоки, энг мустаҳкам кузовнинг шакли ҳам қўрқинчли тарзда ўзгаради – ғижимланиб, йиртилади ва тиклаб бўлмайдиган ҳолатда қолади.\nБиз интернет кенгликларида сиз мақтаган “танкларнинг”, иномаркаларнинг ЙТҲга учраганларидан кейинги ҳолатлари акс этган суратларни топиб, эътиборингизга ҳавола қилмоқчимиз. Кўриб, ишонч ҳосил қилинг. Тезлик оширилганда кузовнинг шакли автомобиль русумидан қатъий назар ўзгаради.\nШундай экан, тезликни пасайтиринг! Йўл ҳаракати қоидаларини бузманг!\nТеглар: йўл транспорт ҳодисаси ИИББ\n«Спарк» ва «Нексия» тўқнашиб, ҳар иккала машина ёниб кетди\nЙўл-транспорт ҳодисаси 5 нафар инсоннинг ҳалок бўлишига сабаб бўлди\nИжтимоий тармоқларда тарқаётган ЙТҲ акс этган суратларга ИИББ изоҳ берди\nМаҳаллий маҳсулотлар кўргазмаси: В2В музокаралар, келишувлар, шартномалар ва тақдимотдан Startup‘гача\nСамДУ Иштихондаги мактаб билан ҳамкорлик ўрнатди\nЛитва делегацияси Самарқандда\nНуробод коронавирус Ургут тайинлов пора Нуробод тумани ҳокими Шавкат Мирзиёев Эркинжон Турдимов Иштихон ЙТҲ ёнғин ўғирлик


Ўзбекистон 2021 йил якуни бўйича жаҳондаги энг йирик картошка импортёрлари бешталигига кириши мумкин • EastFruit\nБош саҳифа › Янгиликлар › Ўзбекистон 2021 йил якуни бўйича жаҳондаги энг йирик картошка импортёрлари бешталигига кириши мумкин\nЎзбекистон 2021 йил якуни бўйича жаҳондаги энг йирик картошка импортёрлари бешталигига кириши мумкин\nМуаллиф: EastFruit 8 Дек 21 7 Дек 21 0344\nEastFruit таҳлилчиларининг фикрича, 2021 йил охирига келиб, Ўзбекистон жаҳондаги энг йирик картошка импортёрлари бешталигидан жой олиши мумкин. Ўтган 11 ой натижаларига кўра, ушбу мамлакат картошка импорти бўйича ўз рекордини янгилаб, 456 минг тонна картошка импорт қилди. Ваҳоланки, 2020 йил давомида картошка импорти 421 минг тоннани ташкил этган. Шундай қилиб, бор-йўғи уч йил ичида мамлакатга картошка импорти икки баравар ортди.\nДарвоқе, биз Ўзбекистонга картошка импорти билан боғлиқ вазиятни атрофлича ўрганиб чиқиб, мамлакат учун яқин йилларда картошка импорти ҳажмининг ошишини олдини олиш бениҳоя қийин бўлиши сабабига кенг таҳлилий материалда ойдинлик киритган эдик.\nКатта эҳтимол билан, 2021 йил охирида Ўзбекистонга картошканинг умумий импорти биринчи марта 500 минг тоннадан ошиши мумкин. Шундай экан, Ўзбекистон энг йирик картошка импорт қилувчи давлатлар рейтингида Бельгия, Голландия, Германия ва Италиядан кейин бешинчи ўринни эгаллаши мумкин.\nАйтганча, дастлабки уч етакчи мамлакат картошканинг аксарият қисмини қайта ишлаш эҳтиёжлари учун импорт қилади ва тайёр маҳсулот – музлатилган картошка фриси ҳамда бошқа картошка маҳсулотларини экспорт қилади. Ўзбекистон эса картошкани аксарият қисмини қайта ишлаш учун эмас, балки тўғридан тўғри истеъмоли учун импорт қилади. Шунга кўра, соф импорт ҳажми бўйича Ўзбекистон ҳатто картошканинг эртаги навини экспорт қилувчи Италияни ортда қолдириб, жаҳонда биринчи ўринни эгаллаши эҳтимоли баланд.\nАйни пайтда Ўзбекистонда картошканинг улгуржи нархи бир килограмм учун 5000 сўмга яқин даражада барқарорлашди. Бундан ташқари, нархлар ўтган йилга нисбатан 43 фоизга ва 2019 йилга нисбатан икки баравар юқори. Бутун минтақада картошка етказиб бериш билан боғлиқ вазиятни ва Покистон ҳамда Эрондан қиммат логистикани инобатга олсак, Ўзбекистонда янги ҳосил йиғим-терими бошланишигача бўлган даврда картошка нархи сезиларли даражада ошиши мумкин.\n24 Май 21 3 2494


АҚШда Трампга қарши 2 млн киши аёллар маршида иштирок этди\n09:23 / 22.01.2017\nДональд Трамп инаугурациясидан кейин АҚШнинг турли шаҳарларида аёллар ҳуқуқлари учун маршда 2 млн киши иштирок этди. Бу ҳақда "Франс Пресс" ахборот агентлиги хабар бермоқда.\nВашингтоннинг ўзида иштирокчилар сони 500 минггача етиши тахмин қилинган. Бу эса аввал тахмин қилинганидан 2 баробар кўпроқни ташкил қилади.\nЯна шунча иштирокчи Лос-Анжелес кўчаларига чиққан. Марш ташкилотчиларининг айтишича, акцияда 750 минг намойишчи иштирок этган. Яна 500 мингдан кўпроқ киши Нью-Йоркдаги маршда қатнашган.\nТасдиқланмаган маълумотларга кўра, Чикаго кўчаларига 150 минг киши чиққан. Тахминан шунча одам Бостондаги норозилик акциясида қатнашган. Шунингдек, Майами, Денвер, Сиэтл, Филадельфияда ҳам катта кўламли акциялар бўлиб ўтган.\nТрампга қарши намойишчиларни дунёнинг бошқа шаҳарлари – Берлин, Париж, Рим, Вена, Женева, Амстердам, Найроби, Сидней, Мельбурн, Токио, Хельсинкида ҳам қўллаб-қувватлашган. "Аёллар марши" ҳаттоки Антарктидада ҳам бўлиб ўтган.\nВашингтондаги "Аёллар марши"


Учкўприк тумани ИИБнинг ўзини таништирмаган мулозими Акмалжон Отабековнинг ўлимини тасдиқлади:\n“Ҳа, ўзини осиб қўйибди, дейишяпти. Лекин бу ҳақда маълумотим йўқ. Бу иш билан туман прокуратураси шуғулланяпти”.\nАкмалжон Отабековни яхши танийдиган, исми сир қолишини сўраган учкўприклик фермерлардан бирининг айтишича, воқеа 9 июль куни эрталаб марҳумнинг даласида содир бўлган:\nЭшикни ичкаридан қулфлаб, ўзини осиб қўйган экан.\n“Укасининг айтишича, Акмалжон эрталаб соат 8 да тезда далага етиб кел, комиссия келармиш деб қўнғироқ қилган. Укаси борса дала шийпони ичидаги уйга кириб, эшикни ичкаридан қулфлаб, ўзини осиб қўйган экан. Тезда арқонни кесиб тушириб олса аллақачон жони чиққан экан. Бир хат ҳам ёзиб қолдирган дейишади, лекин у хат ҳозир кимнинг қўлида, билмайман”.\nФермернинг иддао қилишича, бир-икки кун аввал туман ҳокими режадан ортиқ яна беш тонна буғдой топширасан деб босим қилаётганини Акмалжонга айтган:\nҲокимлик яна қўшимча беш тонна буғдой талаб қилаётган экан.\n"Акмалжоннинг ери сув таъминоти жуда ҳам қийин бўлган “Обод ўлка” чўл ҳудудида жойлашган. 26 гектар ери бор. Шартномаси 51,5 тонна буғдой топшириш эди. У 51,6 қилиб бажарган. Ҳокимлик яна қўшимча беш тонна буғдой талаб қилаётган экан. Ўзи чўл ҳудудда ғалла етиштириш жуда қийин, яна бунинг устига қўшимча ғалла сўраш ҳокимлик учун янгилик эмас. Вилоят учун, республика учун беш тонна, ўн тонна қўшиб бер деб эзиб юборишади.”\nИсми сир қолишини сўраган бошқа бир фермернинг айтишича, Акмалжон ва бошқа фермерлар шу пайтгача ўтган йили кластерга сотган пахтасининг пулини ололмаган:\nБиринчи, республикани режаси, вилоятни режаси, туманни режаси ва ҳокимнинг ўзини режаси.\n“Ҳақиқатан, ҳоким жуда қийнаворди. Фермернинг кўз тиккани шу буғдой эди. Чунки кластер ҳали ҳам аксарият фермернинг пахта пулини бермаган. Мана, қўшни Бувайда тумани режадан ортиқ 200 тонна топширган, холос. Бизнинг туман минг тоннадан ошиқ топширса ҳам, яна фермерларни қўймаяпти. Ҳозир бизда асосий режадан ташқари яна тўртта “режа” бор. Биринчи, республикани режаси, вилоятни режаси, туманни режаси ва ҳокимнинг ўзини режаси. Мисол учун 100 тонна шартномадаги режа бўлса, қўшимча “режа”лар билан 150 тоннага бориб қоляпти, шунда ҳам қийнаяптида”.\nУчкўприк тумани ҳокимлиги ахборот хизмати раҳбари Азизжон Эрматов 10 июль куни Озодлик билан суҳбатда, бир кун олдин фермернинг ўзини осганлиги воқеасидан мутлақо хабари йўқлигини айтди:\n“Йўқ, йўқ, йўқ, унақа воқеа содир бўлмади. Мени умуман хабарим йўқ, ҳозир сиздан эшитиб турибман”.\nАзизжон Эрматов фермернинг ўзини осишига ортиқча буғдой топширишга мажбурлангани сабаб бўлиши ҳақидаги иддаоларга бундай деб жавоб берди:\n“Учкўприк тумани буғдой планини вилоятда иккинчи ёки учинчи бўлиб, бошида бажарган. Бизда буғдой мўл-кўл бўлди. Пландан ортиғи фермерларнинг ўзларига, ишчиларига қолган. Бирорта фермернинг режасидан ортиқ буғдойи олинмаган”\nОзодлик хабар топган фермерлар суиқасди\nҚорақалпоғистоннинг Беруний туманида 29 ёшли фермер 2019 йил 24 апрель куни ўз уйи молхонасида ўзини осган эди.\nБеруний тумани ҳокимлигининг Озодлик суҳбатлашган ходими фермернинг ери рухсатсиз экин эккани учун олиб қўйилганини тасдиқлаган эди.\nСурхондарёнинг Денов тумани Беруний қишлоғидаги фермер хўжалиги раҳбари Шерали Бекназаров 2018 йилнинг 14 октябрь куни ўз уйи подъездида осилган ҳолда топилди.\nОзодлик Қашқадарё вилояти Миришкор туманинининг Калта қишлоғида яшаган 50 яшар фермер Шерали Давроновнинг 18 июнь куни ўз жонига қасд қилгани ҳақида хабар берганди.\n2017 йилнинг июнида Қашқадарё вилояти Косон туманида фермерлик қилиб келган Ўктам Эшмуродов даласидаги шийпонда ўзини осган эди. Бу ҳақда Озодликка хабар берган суиқасд тафсилотларига яқин косонликлар иддаосича, 43 яшар фермер буғдой режасини бажара олмагани учун ҳокимдан калтак еганидан сўнг ўзини ўлдирган.\nАндижон вилояти Избоскан туманидаги “Чўнбоғиш Қутбиддин” фермер хўжалиги бошлиғи Ҳусниддин Ражабов ҳам ўтган йилнинг 21 июнь куни ўзини осиб қўйган эди. Избосканлик фермерларга кўра, Ражабов режадан орттирган ва ишчиларига тақсимлаш ниятида олиб қўйган буғдойини туман ҳокими тортиб олгандан сўнг, ўз жонига қасд қилган.


Коронавирусга чалинганлар сони 22,5 мингдан ошди\n30 октябр 2020, Тошкент вақти: 22:05\nЎзбекистонда коронавирус инфекцияси қайд этилганлар сони, 2020 йил 29 июль соат 23:30 ҳолатига кўра, 22585 нафарни ташкил этди. Бу ҳақда Соғлиқни сақлаш вазирлиги жамоатчилик билан алоқалар бўлими маълум қилди.\nЧоршанба куни мамлакат бўйлаб 692 та касаллик ҳолати қайд этилган ва антирекорд янгиланган, уларнинг 96 нафари карантин марказидаги фуқаролар орасида, 596 нафари коронавирусга чалинган беморлар билан мулоқотда бўлганлар орасида аниқланган.\nАйни пайтда кеча Тошкент шаҳри, Сурхондарё, Сирдарё, Андижон, Фарғона, Тошкент, Наманган ҳамда Қашқадарё вилоятларида жами 672 нафар бемор соғайган. Соғайганларнинг умумий сони эса, ССВ маълумотига кўра, 12937 нафарга етган.\nҚолган 9517 нафар бемордан 365 нафарининг аҳволи оғир, 172 нафарининг аҳволи эса ўта оғир экани айтилмоқда.


Актёр ва режиссёр Мирзабек Азизов билан “Ким эдигу ким бўлдик, эртага қандай марраларни қўлга киритишимиз керак” мавзусида давра суҳбати | Блог Центра UZINFOCOM\nАктёр ва режиссёр Мирзабек Азизов билан “Ким эдигу ким бўлдик, эртага қандай марраларни қўлга киритишимиз керак” мавзусида давра суҳбати\nМустақиллигимизнинг 25 йиллиги муносабати билан, жорий йилнинг 24 август куни соат 15:00да UZINFOCOM маркази мажлислар залида Муқимий номидаги мусиқали драма театри раҳбари, Ўзбекистон халқ артисти, актёр ва режиссёр Мирзабек Азизов билан “Ким эдигу ким бўлдик, эртага қандай марраларни қўлга киритишимиз керак” мавзусида давра суҳбати бўлиб ўтади.\nМазкур давра суҳбати икки қисмли бўлиб, биринчи қисмида Ўзбекистон Республикасининг Мустақилликкача бўлган даври ва Истиқлолга эришгандан кейинги тарихий ютуқлари ҳақида Мирзабек Азизовнинг суҳбати тингланади.\nИккинчи қисмида эса севимли актёр билан савол-жавоблар ва дилдан самимий суҳбат бўлиб ўтади.\nУшбу суҳбатга барчани таклиф этамиз!\nМаълумот учун, Мирза Азизов 1963 йил 22 майда Наманган вилоятининг Чуст туманида таваллуд топган. 1987 йилда ҳозирги Ўзбекистон давлат санъат ва маданият институтини тугатган. Актёр 1992 йилдан то 97-йилгача Ўзбекистон халқ артисти Баҳодир Йўлдошевга шогирд тушади. Мирза Азизовнинг театр ва кино соҳасида меҳнатлари ҳукуматимиз томонидан эътироф этилиб, 1999 йил Ўзбекистонда хизмат кўрсатган артист, 2015 йилда Ўзбекистон халқ артисти унвонлари билан тақдирланган.\nZumrad 23.08.2016 1 Komentariya 633\n23.08.2016 в 7:23 am\nМирзабек Азизов ўз касбини устаси, моҳир актёр. Ролларини қойилмақом этиб ўйнайди! Жуда ҳам нотиқ, сўзга бой инсон. Насиб қилса чиройли учрашув бўлишига ишонаман!


Украина Президенти Виктор Юшченко Россия Ташқи ишлар вазири Сергей Лавров билан учрашди.\nУчрашувдан кейин қилган баёнотида Лавров Украина Президенти Юшченко Россия Президенти Путинни кейинги ойда Киевга таклиф қилганини маълум қилди. Лавров бу таклифни Москва ва Киев ўртасидаги дўстона алоқаларни мустаҳкамлаш сари қўйилган қадам, деб баҳолади ва Путиннинг ташрифи мартнинг охирида амалга ошиши мумкинлигини айтди.\nУчрашувдан сўнг Украина Президенти Юшченко Россия Украина учун ўзаро иқтисодий ва ҳарбий манфаатларда одатий ҳамкор эканини қайд этди. Шу билан бирга Украина раҳбари афсус ўзаро алоқалар тарихида эслашга арзимайдиган саҳифалар ҳам бор, деди.\nШунингдек, Юшченко икки давлатнинг Ягона Иқтисодий Макон битими доирасида ҳамкорлари Беларус ва Қозоғистон билан алоқаларни ҳам юқрои баҳолади. Бу алоқлар Украинанинг иқтисодий манфаатларига тўғри келишини қайд этди Юшченко.\nКиевда расмий сафар билан бўлиб турган Сергей Лавров бугун Украина бош вазири Юлия Тимошенко билан ҳам учрашди.\nТимошенко Россия ва Украина раҳбарлари икки давлат ўртасидаги алоқалар ўзаро фойдали бўлишини кафолатлаши лозимлигини таъкидлади.\nБунга жавобан Лавров Москва ва Киев ўртасидаги алоқалар мустаҳкамланиб бориши кераклиги ҳақида тўхталди.


05:00 / 04.03.2017 3556 pdf Ўқиш режими + -\nБахт ҳар бир инсон излайдиган орзудир. Файласуф ўткир фикри билан, содда киши оддий соддалиги билан, подшоҳлар гўзал, ҳашаматлик қасридан, камбағаллар эса ўзларининг пастқам кулбасидан излайдилар. Ҳеч кимни бахтсизликни излайди, ёки бахтсиз яшашга рози деб ўйламаймиз. Бахт қаерда? Бу савол қадимдан инсонларни ҳайрон қолдирган.\nКўпчилик бахтни ўз ўрнидан изламаганликлари учун гўёки саҳродан маржон излаб, маржоннинг жойи денгизнинг туби бўлгани сабабли тополмасдан икки қўли қуруқ, ҳасрат надоматда, умидсиз қайтгани каби бахтга эришиш ўрнига турли мушкилотларга дуч келишмоқдалар.\nДарҳақиқат инсоният турли асрлардан турли моддий роҳат берувчи нарсалар, ҳиссий истак, эҳтирослардан бахтни излаб тажриба қилиб кўришди, лекин шуларнинг ўзигина бахтни топишга кифоя қилмади. Балки булар қанча зиёда бўлса янги–янги ташвишлари ортиб бораверди.\nБахт моддий неъматдами?\nБаъзилар бахтни бойлик, тўкин, роҳат, фароғат ҳаётда деб ўйлайдилар. Лекин яшаши тўкин бўлган мамлакатлар ўз халқига еб – ичиш, кийиниш, маскану – маркабларни қулай қилиб берса ҳам улар танг ҳаётдамиз деб шикоят қилишдан тўхтамадилар. Бахтни бошқа йўлдан излашга ўтдилар.\nМол–дунёнинг кўплиги бу бахт дегани эмас. Уни рўёбга чиқаришдаги биринчи омил ҳам эмас. Балки баъзида мол–дунё ўз соҳибига дунёнинг ўзида азоб келтираётган ҳолатларга ҳам гувоҳ бўлаяпмиз. Ҳатто бойлик ҳирсида қилинган нотўғри ҳаракат сабабидан кечириб бўлмас жирканч ишлар, қотилликлар содир бўляпти.\nШунинг учун Аллоҳ таоло мунофиқлар ҳақида нозил қилган оятда шундай деган:\n“Уларнинг моллари ва болалари сени ажаблантирмасин. Аслида, Аллоҳ ўша нарсалар сабабли уларни ҳаёти дунёда азоблашни ва кофир ҳолатда жонлари чиқишини хоҳлайди, холос.” (Тавба.55)\nМол-дунёни ўз ўрнига ишлатмаслик ҳар хил мусибатларни келтириб чиқаради. Уларнинг тўплаган мол-дунёлари бошларига бало бўлади. Қаерга сарф қилсалар ўша ердан кўнгилсизлик етади.\nДунё топишни ўзи учун энг муҳим нарса деб олган кишиларнинг ҳаётида ушбу ҳолатлар кўринади. Озига қаноат қилмайди, кўпига тўймайдилар. Агар дунё ишқида маст бўлмаганларида эди, бу азоб ва машаққатларга дод солиб ёрдам сўрардилар.\nБаъзи солиҳлар: Ким дунёни яхши кўрса ўз нафсини мусибатга маскан қилсин деганлар.\nДунё ошиқлари уч нарсадан ажрамайдилар:\n2. доимий чарчоқ\n3. ниҳояси йўқ ҳасрат\nҚачон дунёдан бирон нарсага етишса, унданда юқорисини истайверади.\nРасулуллоҳ с.а.в.: “Агар одам боласининг икки водий тиллоси бўлса учинчисини талаб қилади..” деганлар.\nИйсо а.с.: “Дунёнинг ошиғи ҳудди хамр ичувчига ўхшайди, қанча кўп ичса (ароққа бўлган чанқоғи зиёда бўлгани каби) шунча хоҳлайди” деганлар.\nБаъзи кишилар фарзандларимиз бахтли бўлсин деб совчи кутадиган бўлса ёки ўзлари бирон жойга совчи қўйсалар бойидан излайдилар. Лекин кўп ҳолатларда улар бойликнинг ўзи билангина бахтли бўлиб кета олмаётгани ҳеч кимга сир эмас. Аксинча бойлигини кўзлаб қурилган оилаларнинг бузилиб кетаётганига гувоҳ бўляпмиз.\nДемак дунёнинг ўзи кишининг бахтли бўлишига кифоя қилмас экан.\nҲақиқатда фарзанд хаётнинг гули, қалбнинг сурури, дунёнинг зийнати. Лекин қанча фарзандлар ота–оналарига оқ бўлиб, яхшилик қилишнинг ўрнига ёмонлик қилиб, ҳатто ота–оналарининг турли дард–касалликларга чалинишига сабаб бўлаяптилар. Ўзининг истагини амалга ошириш учун ота–онасидан воз кечаётганлари ҳам йўқ эмас. Аллоҳ таоло Қуръони каримда шундай дейди:\n“Улар бизнинг ўзларига молу дунё ва фарзандлар ила мадад бераётганимизни уларга яхшиликларни тезлатишимиз, деб ҳисоблайдиларни? Йўқ! Улар сезмаслар.” (Муъминун 55-56)\nФарзанд Аллоҳнинг неъмати. Унга Аллоҳ таоло буюрганидек тарбия берилмаса кўзланган олий мақсадларга эришиб бўлмайди. Эркатой, беодоб тарбияланган фарзандларнинг ота-оналарига етти ухлаб тушига кирмаган мусибатларни келтираётганлиги бугунги кунда исбот талаб қилинмайдиган ҳақиқат бўлиб қолди.\nДемак фарзанд ҳам кишининг тўлиқ бахтли бўлиши учун кифоя қилмас экан. Шундай экан фарзандсиз кишини ҳам бахтсиз киши деб бўлмайди.\nБахт илм ва фан ривожидами?\nКўраяпмиз илм фан тараққий этиб инсонга узоқни яқин, қийинчиликларни енгил қиладиган ва бошқа кўп сон–саноқсиз инсон ҳаёлига келмаган қулайликлар вужудга келди. Бу нарсалар бахтни рўёбга чиқарадими?\nЛекин баъзи ҳолатларда илм ва фандан нотўғри фойдаланиб бошқа ўринларга ишлатилаётганига гувоҳмиз. Кўп қурол–яроғ ишлаб чиқариб, мудофаъасини кучайтириб, зимдан ўзларини “ёрдам берувчи” қилиб кўрсатиб бошқа давлатларнинг сиёсатига аралашиб, уларнинг халқлари ўртасида ҳар хил фитна, давлатга қарши низо ва ихтилофлар чиқариб, уларни ўзлари учун мустамлака қилишга ҳаракат қилаётган давлатларнинг борлиги ҳеч кимга сир эмас.\nИнсонлар устида Аллоҳ манъ қилган ҳар хил тажрибаларни ўтказиш: эркакни аёл, аёлни эркак қилиш, клонлаштириш каби нарсалар илм ва фандан нотўғридир фойдаланишдир. Бунга ўхшаш мисоллар кўп. Демак илм ва фаннинг ривожининг ўзи бахтни тўлиқ таъминлаб бермас экан.\nҲаётдаги ноаниқ мушкилотларнинг барчасини ечиб беришга фақат илм ва фаннинг кўрсатмаси билангина борилса, унданда бошқа чалкамликлар ҳам келиб чиқиши мумкин. Инсоният ақли бузилиши мумкин. Кўз ҳамма нарсани кўравермагани каби, ақл ҳам ҳамма нарсага етавермайди. Бундай мушкилотлар илм ва фан йўли билан эмас, балки иймон ва ваҳий йўли билан ечилади.\nБахтни мол–дунё, фарзанд, илм ва фаннинг ривожлари тўлиқ касб қилиб бермас экан, унда у қаерда, унда уни қаердан излаш керак?\nБахт инсоннинг ичида – ички кечинмасидадир.\nБахт бу маънавий нарса, у кўринмайди, метрлаб, килолаб ўлчанмайди, хазина қилиб йиғилмайди, динору долларга сотиб олинмайди.\nБахтни инсон қалби билан, ички ҳузурланиши билан ҳис қилади.\nБахт инсоннинг ичидан келиб чиқади, у ташқаридан олиб келинмайди.\nБир эр хотинига ғазаб қилиб: ваъда қиламанки сени албатта бахтсиз қиламан дебди.\nХотин: Бахтли қилишликка қодир бўлмаганингдек, бахтсиз қилишликка ҳам қодир эмассан, - дебди хотиржам.\nЭр бўғилиб, қичқириб: Нима учун қодир эмас эканман? - дебди.\nХотин иймон билан: Бахт ўрнатилган нарса эмаски, уни кесиб ташласанг, зебу – зийнат эмаски ундан мени маҳрум қилсанг. У сен ҳам бошқа инсонлар ҳам эгалик қилолмайдиган жойда жойлашган, - дебди.\nЭр даҳшатга тушиб, нима у-дебди.\nХотин ишонч билан: Мен бахтимни иймонимдан топдим, иймоним қалбимда, қалбимнинг роббимдан ўзга эгаси йўқ, деб жавоб берган экан.\nҲа! Бу ҳақиқий бахт. Инсоният бера олмайдиган, тортиб ҳам ололмайдиган бахт.\nСолиҳлардан бири бахтни ҳис қилиб, завқланиб айтган экан: Биз бир бахтни ҳис қилиб яшаяпмизки, агар буни подшоҳлар билганларида эди, бахт учун биз билан қиличлари билан талашардилар.\nБахтни рўёбга чиқаришда моддий неъматларнинг ўрни.\nБиз инсон бахтли бўлиши учун моддий неъматларнинг ўзига яраша ўрни борлигини инкор қилмаймиз. Чунки Расулуллоҳ (с.а.в.): “Яхши аёл, яхши маскан, яхши улов одам боласининг саодатидандир” – деганлар. Лекин бу нарсалар инсон бахтли бўлиши учун биринчи даражада эмас. Булар бахтни тўлиқ, тўкис таъминлаб бера олмайди.\nАмерикалик кўзга кўринган ўткир докторлардан бири ҳаётда эътироф қилинган, дунёда инсон учун ҳузурбахш бўлган, уни бахтли қиладиган нарсаларни жадвал қилиб ёзибди. Унда саломатлик, муҳаббат, ҳадялар, куч-қувват, обрў, мансаб ва шуҳратлардан иборат дунёвий истакларни баён қилиб, доно бир устозга мақтаниб тақдим қилибди. Устоз: “дўстим жадвал гўзал бўлибди. Яхши тартиблaнибди, аммо зарур ва муҳим бўлган, усиз жадвалингиз бекор бўладиган бир унсурдан ғафлатда қолибсиз”, деб жадвалга икки сўз ёзиб қўйди. “Нафс хотиржамлиги.” Бу – Аллоҳ таоло ўзи танлаб олган бандаларигагина берадиган нарсадир. Соғлик, мол-дунё, мансаб, шуҳрат ўткинчи нарсалардир. Бу нарсаларни ўзимдан айтаётганим йўқ, ҳукамолар: “Ё Аллоҳ, дунё неъматларини кимларнинг қадамлари тагига ташласанг ташлагин, менга эса изтиробга тушмайдиган қалб бергин”- дер эканлар дебди.\nДарҳақиқат хотиржам нафс оддий кулбани кенг қасрга айлантиради, ундан маҳрум бўлиш эса подшоҳнинг қасрини зиндонга айлантиради. Бу кўп тажрибадан ўтиб айтилган фикрдир.\nХотиржам нафс – шубҳасиз бахтнинг аввалги часмасидир. Аммо унга қайси йўл билан эришилади? Билдикки, уни зукколик, илм, сиҳҳат, қувват, мол-дунё, фарзанд, шуҳрат, мансаб ва бошқа моддий неъматларнинг ўзигина тўлиқ таъминлаб бера олмас экан. Жавоб шуки, унинг йўли бирдир, у йўлнинг иккинчиси йўқ. У Аллоҳга, расулига, охиратга чуқур иймон келтириш, унинг иймонини бирор бир шак-шубҳаю, нифоқ лойқалатмаслиги керак. Бу неъматлардан маҳрум бўлганлар доим тангликда, изтиробда яшашлигини ҳаёт тажрибалари исботлаб турибди. Бу хотиржамлик улкан иймон, тавҳид дарахтларининг меваларидан биридир. Роббининг изни билан доим мева бериб туради. Бу Аллоҳнинг ер юзидаги мўминлар қалбига нозил қилган совғасидир.\nҲамма изтиробга тушсалар, улар изтиробга тушмайдилар.\nҲамма ғазабга келганда, улар ризоликда бўладилар.\nҲамма шак-шубҳада, довдираб қолганда, улар иймон билан хотиржам турадилар.\nҲамма жазавага тушса, улар сабрда бўладилар.\nҲамма машаққатни кўтаришдан ожиз қолганда, улар машаққатни кўтаришга қувват топа оладилар.\nТабаррук ёшдаги бобо-момоларимизнинг “тинчлик хотиржамлик бергин” деб дуо қилишлари ҳам бежис эмас экан.\nДемак бахтли бўлиш учун қалб хотиржамлиги керак экан. Уни бизга фарзанд ҳам, молу-дунёю, мансаб ҳам тўлиқ бера олмас экан. Уни фақат чуқур иймон бера олади. Аллоҳ таоло Қуръони каримда марҳамат қилади: “Огоҳ бўлингизким, Аллоҳнинг зикри билан қалблар таскин топур.”(Раъд 2)\nКим илоҳий шариъатни ҳаётига дастур қилиб олса икки дунё бахт-саодатига эришади. Чунки ислом шариъатининг кўрсатмалари бутун борлиқни яратиб, инсонни ҳам яратган, унга нима фойдаю, нима уни бахтли қилишлигини яхши биладиган, унга нима зарару, нима уни бахтсиз қилишлигини ҳам яхши биладиган Аллоҳ таола тарафидан асос солингандир.\nСўзимизни Имом Молик р.а. ривоят қилган ҳадис билан якунлаймиз.\n“Расулуллоҳ с.а.в.: “Орангизда икки нарсани қолдирдим. Бу икки нарсани (бирга) маҳкам тутсангиз ҳаргиз адашмайсизлар. Аллоҳнинг китоби ва Расулуллоҳнинг суннатидир”. дедилар”\n05:00 / 04.03.2017 2001\nБиров маслаҳат сўрамаса ҳам, маслаҳат бериш\nВаҳб ибн Кайсон розияллоҳу анҳу ривоят қилади.Ибн Умар чўпонни ва қўйларни яхшимас маконда кўрди. Ундан яхши маконни кўрди ва .Эй шўринг қурғур Ҳой чўпон Уларни бу давоми...\n1731 05:00 / 03.03.2017\nЖобирдан ривоят қилинади.Расулуллоҳ соллаллоҳу алайҳи васаллам.Аллоҳим Қулоғим ва кўзимни менга салоҳиятли қилгин. Иккисини менга икки ворис қилгин. Менга давоми...\n1871 05:00 / 03.03.2017\nИслом соғлиқни сақлаш борасида катта аҳамият берган нарсалардан бири тозаликка риоя қилишдир. Дунё тарихида ҳеч ким, ҳеч қандай тузум ва дин тозаликка риоя давоми...\n2706 05:00 / 01.03.2017\nПайғамбаримиз Муҳаммад Мустафо алайҳисаломга саловот айтишга Аллоҳ таолонинг Ўзи Қуръони Каримда амр этгандир.Аллоҳ таоло .Албатта, Аллоҳ ва Унинг фаришталари давоми...\n3986 05:00 / 03.03.2017


Музейлар ҳақида — У ким, бу нима — QOMUS.INFO\nQOMUS.INFO > М ҳарфи > МУЗЕЙЛАР\nМУЗЕЙЛАР (юн. musion — музаларга бағишланган жой) — тарихий, моддий ва маънавий ёдгорликларни тўплаш, сақлаш, ўрганиш ва тарғиб қилиш ишларини амалга оширувчи илмий, илмиймаърифий муассасалар. Музейлар хазинасида, асосан, моддий ва тасвирий нарсалар, шунингдек, санъат асарлари жамланади, шу билан бирга ёзма манбалар (қадимдан ҳоз. давргача бўлган тарихий қимматга эга қўлёзмалар, босма ҳужжатлар, китоблар) сақланади.\nЗамонавий Музейларнинг кўпларига тадқиқот ва таълимтарбиявий вазифаларнинг бир бутунлиги хос. Музейларнинг ўзига хос илмий оммавий ва тарбиявий шакллари — экспозиция, кўргазмалар.\nЗамонавий илмий таснифда Музейлар тур ва соҳалар бўйича фарқланади. Ижтимоий вазифасига кўра илмий тадқиқотмаърифат (М. нинг асосий қисмини ташкил этади, баъзан улар халқ М., оммавий Музейлар деб ҳам аталади), тадқиқот (илмий тадқиқот интлари қошида ўзига хос лаб. вазифасини ўтовчи) ва ўқув Музейлар ига бўлинади. Соҳалар бўйича тарих, қ. х., табиатшунослик, санъатшунослик, адабиёт, техникага оид ва бошқа Музейларга бўлинади. Шунингдек, Музейларнинг мемориал музейлар, маж-муа ўлкашунослик каби турлари бор.\nМузейлар катта илмий тадқиқий ва тарбиявий ишларни олиб боради: тўпламларни бутлайди ва ўрганади; илмий қужжатларни тайёрлайди, музей ашёларини сақлаш ва таъмирлаш тартибини яратади, монография, каталог, йўл-кўрсаткичлар нашр этади; замонавий музейшунослик ишлаб чиққан илмий усул ва методология асосида экспози-цияларда илмий ташвиқотлар олиб боради. Томошабинлар билан ишлашнинг энг муҳим шакли экскурсиядир.\nСиёсий, илмий, маданий, иқтисодий эҳтиёжларни қондирувчи Музейларнинг пайдо бўлиш тарихи узоқ қадимга бориб тақалади. Музейларнинг ўтмишдошлари табиат ва ижтимоий ҳаётдан олинган асл буюмларни хўжалик мақсадларида ва моддий бойлик сифатида эмас, балки мемориал гувоҳнома ва эстетик қимматли асл нарсалар сифатида сақлана бошлаган даврда юзага келган. Критдаги Кнос сарой хазинаси (мил. ав. 16-а.), Ванлар саройи ва инк ко-ҳинларининг архиви (мил. ав. 13—12-а. лар, Хитой), Ниневия сарой кутубхонаси (мил. ав. l-з..) ва б. шулар жумласидан. Кдцимдан ибодатхона, кейинроқ хусусий тўпламларда (мил. ав. 3-а. дан) асосан санъат асарлари жамланган (Варрес, Сулла галереялари, Сервилий, Красе, Лукулл, Помпеи, Цезарь ва б. тўпламлари). Византия собор ва монастирларида, кейинроқ Франция, Италия, Германия ва б. мамлакатлар соборларида турли хил тўпламлар сақланган. Европада илмий вазифалар юклатилган Музейларнинг пайдо бўлиши буюк географик кашфиётлар, амалга ошаётган давр — Уйғониш даврига тўғри келади; бу даврда хайвонот ва ўсимлик дунёси намуналари, минераллар, геодезия ва астрономия асбоблари, этнографик аҳамиятга эга нарсалар жамланган; табиий, илмий, этнография ва тарихийбадиий ноёб нарсалар жамланган сарой тўпламлари (кунсткамералар, мюнцкабинетлар ва б.) шухрат крзонган. Дастлаб Музейлар ва улар ҳақидаги дастлабки тавсифлар, шунингдек, музейшунослик ҳақидаги назарий асарлар ҳам шу даврда пайдо бўлди. Флоренция (Л. Медичи, 15-а.), Рим (Ватикан музейи, 16-а.), Дрезден (Август Саксонский, 16-а.) ва б. жойлардаги антик давр ёдгорликлари тўпламлари шу даврга мансуб. 17—18-а. ларда кейинчалик кўплари давлат миллий Музейлар негизини ташкил қилган хусусий тўпламлар (тарихий, археологик, табиатшунослик, санъатшунослик) шаклланди.\nЎзбекистонда Музейлар 19-а. нинг 2-ярмида ташкил этила бошлаган. 20-а. бошида Ўзбекистонда фақат 3 музей — Тошкент ўлкашунослик музейи (1876, ҳоз. Ўзбекистон тарихи музейи), Самарқанд халқ музейи (1896, ҳоз. А. Икромов номидаги Ўзбекистон халқлари маданияти ва санъати тарихи музейи), Фарғона халқ музейи (1899, ҳоз. Фарғона вилоят ўлкашунослик музейи) бор эди. Уларнинг тўпламлари кам, экспози-цияларининг купи тасодифий матери-аллардан ташкил топтан. 20-а. 20-й. ларидан турли соҳадаги Музейлар ташкил этила бошлади. Музейлар ва маданият ёдгорликлари давлат ихтиёрига ўтказилиб, муҳофаза қилина бошланди. Илмий экспедициялар уюштирилиб, Музейлар учун коллекциялар тўплаш иши йўлга қўйилди, кўплаб Музейлар ташкил этилди. Ҳозир Ўзбекистондаги Музейларнинг асосий қисми Ўзбекистон маданият ишлари вазирлиги қарамоғида. Йирик Музейлар: Ўзбекистон тарихи музейи, Темурийлар тарихи давлат музейи, Ўзбекистон санъат музейи (1918), А. Икромов номидаги Ўзбекистон халқлари маданияти ва санъати тарихи музейи, Ўзбекистон табиат музейи (1876) ва б., Республиканинг деярли барча вилоятларида ўлкашунослик Музейлари, жаҳон аҳамиятига молик мемориал Музейлар бор.\nМузейлар, таълимтарбия ва илмий вазифаларга эга бўлган Музейлар тизими тараққиётига объектив эҳтиёжлар ортиб бормоқда. АҚШ, Италия, Франция, Буюк Британия, Германия, Россия ва б. мамлакатлар энг тараққий этган Музейлар тизимига эга.\nМузейларнинг халқаро майдонга чиқиши б-н уларнинг таъсир доираси кенгайиб бормоқда. Бунда кўргазмалар айирбошлаш биринчи ўринда туради. Музейлар жаҳоннинг турли мамлакатларига ўз хазиналарини юборади, айни пайтда чет мамлакатларнинг кўргазмаларини ўзларида қабул қилади ва кўргазма ҳамда Музейларда намойиш этади. Музейлар халқаро маданий алокаларни кенгайтиришга ёрдам бермоқда, миллий маданиятларнинг ўзаро бойиши ва халқлар ўртасида ҳамфикрликни ривожлантиришга катта ҳисса қўшмоқда.\nЖаҳон Музейлари халқаро ташкилотга бирлашган, ЮНЕСКО таркибида Музейлар халқаро кенгаши (ИКОМ) мавжуд, унинг таркибига миллий Музейларнинг қўмиталари кирган.\nАд.: Садыкова Н. С, Музейное дело в Узбекистане, Т., 1975; Садыков X., Гласе Ю. И., Цой Е., Музеи Узбекистана, Т., 1978; Содиқова Н. С, Маданий ёдгорликлар хазинаси, Т., 1981.\nPrevious PostМУВОЗАНАТСИЗ ҲОЛАТ\nNext PostМУЛЛА АБДУЛҚАҲҲОР


UzDaily.uz: Чилонзор туманининг йўллари тўлиқ таъмирланади \nЧилонзор туманининг йўллари тўлиқ таъмирланади\n2017-й. 14-апрель 09:30\nТошкент, Ўзбекистон (UzDaily.uz) -- Бугун мамлакатимизда, айниқса, пойтахтимизда транспорт воситалари кўпайиб бормоқда. Бу одамларимизнинг турмуш даражаси юксалаётгани, юртимиз йилдан-йилга фаровонлашаётганининг исботидир. Зеро, кенг кўламли ислоҳотлардан кўзланган мақсад ҳам аҳоли турмуш даражасини ошириш, инсон манфаатларини тўла таъминлашдир.\nПрезидентимиз Шавкат Мирзиёев пойтахтимизнинг Чилонзор туманидаги ички йўлларни таъмирлаш лойиҳаси билан танишди. Лойиҳага кўра 2017-2018 йилларда тумандаги барча ички йўллар тўлиқ таъмирланади.\nДавлатимиз раҳбари лойиҳа билан танишар экан, йўлларнинг сифати ва замонавийлигига алоҳида эътибор қаратиш зарурлигини таъкидлади.\nКатта бино ва иншоотлар, бозор ҳудудларига яқин масофаларда жойлашган автотранспорт воситаларини вақтинча сақлаш жойлари етишмаслиги муайян ноқулайликлар туғдираётганлигини кўрсатмоқда. Президентимизга катта бино ва иншоотлар олдида махсус автотураржойлар лойиҳаси ҳақида ахборот берилди.\nУнга кўра бинолар ёнида автомобиллар учун мўлжалланган уч ва тўрт қаватли автотураржойлар қурилиши режалаштирилган. Бу йўллардаги тирбандликларнинг олдини олиш, ҳайдовчилар ва пиёдалар хавфсизлигини таъминлашда муҳим аҳамият касб этади.\nПрезидентимиз йўлларни яхшилаш билан бирга, автотранспорт воситаларини вақтинча сақлаш жойларини ҳам замонавий талаблар даражасида бунёд этиш бўйича мутасаддиларга тегишли кўрсатмалар берди. ЎзА.\nМБ валюта курслари: 19.06.2018 й.


ИЛИНЖ » MUZAFFAR.UZ\nЎзМУнинг журналистика факультетида Нилуфар Жабборова ва Нурхон Элмирзаеваларга сабоқ берганимдан шодман. Улар қалин дугона бўлишлари билан бирга ўз қобилияти, қизиқиши, журналистик салоҳияти билан ажралиб туришарди. Ҳар иккаласи ҳам бугунги кунда қалами ўткир истеъдод соҳибаларидан. Дилидаги шодлигу аламини қўлидаги қалами орқали ифодалашга қодирдирлар.\nНилуфарнинг қалбида ўзи ишлаётган "Гулхан" каби оловбардорлик, яловбардорлик бор. Орзу йўқолса, умид қолади, умид йўқолса ишонч қолади, ишонч йўқолса, илинж қолади, илинж йўқолса ҳеч нарса қолмайди, - деган мазмунда Ўткир ака Ҳошимовнинг бир фикри бор эди. Илинж энг сўнгги умид. Ҳаёт аталмиш синов ва сийловлар тажаллиси ўз жилоси-ю жилваси билан сизни алдаб-авраб умрингизни кемиради, емиради, вақтингизни ейди. Келиш ва кетиш фалсафаси ҳаётга ҳисобот. У билан сирлашгингиз келади баъзан масрур, баъзан маҳзун қилади. Лекин сизга изн бермайди. Унинг ўз оқими, ўз йўриғи бор. Муаммоларга дуч келганингизда, беихтиёр, Эй ҳаёт, сенга ўзи не керак, дея илинж аталмиш сўнгги бекатда тураверасиз. Шеърни тинглаб шунга амин бўлсангиз, сизга гап йўқ. Нилуфарнинг ушбу шеърида ҳикмат бор, у мазмундор, тагдор ёзади. Ишонч ҳосил қилинг. Марҳамат.\nРаҳимбой Жуманиёзов - Нотиқлик санъати академияси таълим муассасаси раҳбари, филология фанлари номзоди, доцент.\nСўнгги умид, энг сўнгги илинж,\nБир сўз билан узилди бари.\nҚўлга кетиш чиптасин тутиб,\nКор қилмасдан ҳеч қандай ўтинч\nҲаёт қилди ўзидан нари.\nҚотиб қолган нигоҳни кўриб,\nИзтироб ҳам сўрайди узр.\nҚани бари бекор бўлса-ю,\nЗалолатнинг бағридан юлиб\nОлган тожин кийгизса ҳузур.\nҚарорларга имзо қўяр пайт\nСендан кўнгил сўрамас тақдир.\nИлдиз отган сабрингни кўриб,\nАрмонларни этганча пайванд\nИстеҳзо-ла қилади таҳқир.\nИймонингни кўтариб баланд,\nВиждонингга юқтирмайин гард.\nЭнди ғамни қувдим деганда,\nВужудингни этганича банд,\nОрсизларча ёпишаркан дард.\nКундан-кунга емрилар сабр,\nВақт юракка илгандек илмоқ.\nТутиб турар ёлғиз ирода,\nКимга ҳикмат, кимгадир жабр\nКўксингга ғурурни қадамоқ.\nТаскин топар ногоҳ шууринг,\nОром берар Ҳақни ўйламоқ.\nОғир, оғир, қанчалар оғир,\nТомирлари узилган умринг\nОзлигини сезиб яшамоқ...\nАдолат, деб ҳайқирар юрак,\nУмидларин узяпти тилак.\nҲеч одиллик қила олмасанг,\nСўнгги сўзга фақат ростин айт:\nҲаёт! Сенга ўзи не керак?!\nЧоп этилган: 19-05-2020, 20:19\nКўрилган: 1 888\nЧоп этилган: 27-04-2020, 22:58\nЧоп этилган: 16-02-2020, 06:31\nФарида Ҳусаинованинг Янги йил табриги\nБахтинисонинг Янги йил табриги\nЧоп этилган: 25-12-2017, 04:06\nЧоп этилган: 16-09-2017, 03:28


Таниқли актрисалардан бири шифохонада вафот этди | Бир пиёла чой\nРоссияда катталар учун болалар боғчаси очилди →\nТаниқли актрисалардан бири шифохонада вафот этди\tPosted on October 8, 2016\tby birpiyolachoy Таниқли россиялик актриса Людмила Иванова кеча, 7 октябрь куни 83 ёшида вафот этди.\nМаълумотларга кўра, актриса 29 сентябрь куни шаҳардаги 13-шаҳар шифохонасига олиб келинган. Бу ерда у режалаштирилган даво муолажаларини олиши лозим эди. Аммо бугун шифохонанинг жонлантириш бўлимида унинг юраги уришдан тўхтади.\n“Ишдаги ишқ” фильмида Статистика бошқамаси касаба уюшмаси раҳбари лавозимидаги аёл – Шура ролини қойилмақом тарзда ижро этган актриса Людмила Иванова 1933 йилнинг 22 июнида Москвада туғилган.\nМХАТ мактаб-студиясини тамомлагач, 1955 йил Москваги кўчма драма театр гуруҳига қабул қилинган. 1957 йил актриса “Современник” театрига ўтади.\nЭльдар Рязанов томонидан суратга олинган “Ишдаги ишқ” фильмидаги Шура образи, шубҳасиз, актрисанинг энг эсда қоларли ролларидан бири эди.


Муҳаммад Али билан ислом русумларига мувофиқ хайрлашув маросимида 14 минг киши иштирок этди\n15:40 / 10.06.2016\n14 мингга яқин киши Муҳаммад Али билан хайрлашув маросимида иштирок этди.\nМаросим 9-10 июнь кунлари мобайнида Кентукки штатидаги Луисвилль шаҳрида, Freedom Hall спорт аренасида бўлиб ўтмоқда. Айнан шу ерда афсонавий боксчи 1960 йили ўзининг илк профессионал жангини ўтказганди.\n9 июнь кунги маросим марҳум аввалдан васият қилганидек мусулмонча расм-русумлар билан ўтказилган (боксчи 1964 йилда ислом динини қабул қилган - таҳририят).\nТарихда илк марта мусулмонча расм-русумлар билан ўтказилган видолашув маросими Америка миллий телевидениеси орқали тўғридан-тўғри трансляция қилинди.\nБугунга унинг дафн маросими белгиланган. Бу маросимда АҚШнинг собиқ президенти Билл Клинтон ҳам ҳозир бўлади ва нутқ ирод қилади. Маросимга шунингдек, Иордания қироли Абдулла Иккинчи, Туркия раҳбари Ражаб Тойиб Эрдўған, актёр Уилл Смит ва боксчи Леннокс Льюис каби нуфузли шахслар иштирок этади.\nТобутни кўтарувчилар орасида Алининг спарринг бўйича шериги — Жимми Эллиснинг укаси Жерри, боксчининг амакиваччалари Жон Грейди ва Ян Ведэлл, жияни Ибн Али, куёви Комави Али, оилавий дўсти Жон Рамзи бор.\nМуҳаммад Али 3 июнь, жума куни, Финикс шаҳридаги шифохоналардан бирида жон берди. Марҳум боксчи нафас олишга қийналаётгани сабабли шифохонага етказилган ва у ерда бир неча кун ўтказган эди.\nПрофессионал фаолияти давомида Муҳаммад Али 61 та жанг ўтказиб, 56 тасида (шулардан 37 тасида нокаут билан) ғалаба қозониб, 5 тасида мағлубиятга учраган. У 1960 йилги Олимпиада чемпиони бўлган. 1999 йилда Али «Асрнинг энг яхши спортчиси» деб тан олинганди.


Коронавирус: Руҳий саломатлик, асабларни қандай асраймиз?\nКоронавирус дунёни ноаниқлик гирдобига ташлади. Пандемия ҳақида тўхтамай келаётган янгиликлар ҳар кимни толиқтириши мумкин.\nПолиция “Салоҳ”ларнинг тўппонча патронлари ва юз ниқобларини мусодара қилган. Уларга нисбатан жиноят иши очилган бўлиб, ўғрилар 3 йилгача қамоқ жазосига ҳукм қилиниши мумкин.\nShowing 1-14 of 184 items.


15:52 24.09.2019 Ҳавола олиш\nБеларусдан келтирилган биринчи электробус Тошкент аҳолисига бир ҳафтадан буён хизмат кўрсатмоқда. “Тошшаҳартрансхизмат” АЖ бошқарув раиси Моҳир Валиев электробусларнинг афзалликлари ва келажакдаги режалари билан ўртоқлашди.\nТОШКЕНТ. 24 сентябрь – Sputnik. Беларусдан келтирилган биринчи электробус Тошкент аҳолисига бир ҳафтадан буён синов тариқасида хизмат кўрсатмоқда. “Тошшаҳартрансхизмат” АЖ бошқарув раиси Моҳир Валиев электробусларнинг афзалликлари ва келажакдаги режалари билан ўртоқлашди. Бу ҳақда Sputnik Ўзбекистон мухбири хабар қилди.\nМоҳир Валиев электробуснинг иқтисодий жиҳатдан самарадорлиги ҳақида тўхталиб, дизель ёқилғи билан солиштирилганда 5 баравардан, метан билан – 3,5 баравардан ортиқни ташкил этишини қайд этди.\nШу ўринда, электробуснинг бошқа мавжуд харажатлари ҳали ҳисобга олинмаган, масалан, уловнинг эҳтиёт қисмлар билан таъминланиши кабилар.\n“Буларнинг ҳаммаси таҳлил қилинмоқда ва синов муддати – 90 кун - тугагунига қадар аниқ белгилаб кўрсатилади”, - дейди “Тошшаҳартрансхизмат” АЖ бошқарув раиси Моҳир Валиев.\nМоҳир Валиевнинг фикрича, мазкур эксперимент бўйича якуний хулоса электробуснинг пойтахт иқлимига ҳамда Тошкентда мавжуд йўловчилар оқими кабиларга чидамлилик даражаси ўрганилгандан кейингина берилиши мумкин.\n“Тошшаҳартранспортлойиҳа” ва БМТнинг Глобал экологик фонди билан қўшма лойиҳаси асосида, жумладан, электробус синовлари натижалари синчиклаб ўрганилгач, 2020 йилда Тошкент шаҳри учун 20 га яқин электробуслар харид қилиниши режалаштирилган.\nМазкур уловнинг йўловчилар сиғими пойтахт кўчаларида ҳаракатланаётган "Мерседес" русумли автобуслар сиғими билан тенгдир. Шу ўринда, лойиҳа раҳбарининг эътирофига кўра, электробусларнинг харид қилиниши, бошқа автобусларнинг харид қилиниши тўхтатилади, деган гап эмас. Зеро, яқин бир йил ичида қўшимча фақат 20 дона автобус cотиб олиниши кутилмоқда.\nБир электробуснинг эксплуатация қилиниши, лойиҳа ҳисоб-китобларига қараганда, катта сиғимли автобусларда - 10 йилни, ўрта сиғимлиларида – 7 йилни ташкил этади.\nТошкентда, халқаро тажрибаларга асосланиб баҳо бериладиган бўлса, жамоат автобуслари етишмовчилиги кузатилади. Хусусан, айтилишича, бутунжаҳон тажрибасига кўра, 1000 кишига 1 та автобус мўлжалланган. Демакки, Тошкент аҳолиси ҳисобга олинганда, ҳозирда пойтахтнинг ўзида 3000 та автобус ҳаракатланиши зарур. Бугунги кунда эса, “Тошшаҳартранс” тасарруфидаги автопаркдан пойтахт кўчаларига кунига 1000 дан ортиқ автобус йўлга чиқади. Булар қаторида 150 га яқин хусусий автобус, 1000 га яқин “Газель” русумли йўналишли таксилар ҳам хизмат кўрсатади.\nМоҳир Валиевнинг сўзларига қараганда, пойтахт метросининг янги йўл тармоқлари қурилиши муносабати билан автобуслар ҳаракатланиши йўллари ва уларнинг сони қайта кўриб чиқилиши режалаштирилмоқда. Маълум қилинишича, ҳозирда Транспорт вазирлиги билан биргаликда пойтахт учун автобуслар ҳаракатланиши модели ишлаб чиқилмоқда. Ундан келиб чиқиб, маршрутларни оптималлаштириш режалаштирилган. Шу билан, яқин йилларда пойтахт кўчаларида ҳаракатланаётган автобуслар сони тахминан 20-30% га камайтирилиши мумкин.\nЭслатиб ўтамиз, сентябрь бошида Тошкентга синов тариқасида электробус келтирилган эди ва пойтахт аҳолисига хизмат кўрсатишни бошлаб юборган эди.


Ҳокимлар ўқимайди, бизнинг катта муаммомиз шу – Шавкат Мирзиёев\nАндижонда сайловчилар билан учрашган Шавкат Мирзиёев қуйи бўғиннинг иш тизимини танқид қилди. Бу ҳақда Kun.uz мухбири хабар бермоқда.\n“Мен туман ҳокимларидан сўрайман: қишлоқ хўжалиги билан неча фоиз шуғулланяпсан? 10 фоиз, деб жавоб беришади. Қолган 90 фоиз нима билан шуғулланяпсан, деган саволга жавоб йўқ. Бизда қуйи бўғинда муаммолар бошланади. Ҳокимлар ўқимайди, биласизларми, бизнинг энг катта муаммомиз шу.\nМен ташкил қилаётган янги тизимда ҳамма масала маҳаллада ҳал қилинади. Ҳокимиятлардаги бюрократия йўқолади. Энди маҳаллий бюджет маҳаллада бўлади. Бундан 5 йил аввал вилоятда, туманларда маҳаллий бюджет бўлади, дейилганда ҳеч ким ишонмаганди. Мана, бўлди-ку, қилса бўлар экан-ку. Ҳозир биргина Самарқанд вилоятида 570 млрд сўм маҳаллий бюджет шаклланган. Ҳокимнинг қўлида пули бўлса, қўли узун бўлади, йўл қуради, мактаб, шифохона барпо қилади, кам таъминланганга ёрдам беради.\nТуман инвестиция соҳаси раҳбарлари тадбиркорлар олиб борган лойиҳаларни Тошкентга олиб бориб тақдим қилади. Нотўғри бу. Бир вақтлар бу ўзини оқлаган бўлиши мумкин, лекин бундай ишлаш энди бўлмайди.\nШунинг учун, туман ҳокимининг инвестициялар ва ташқи савдо масалалари бўйича ўринбосари қошида истиқболли лойиҳаларни ишлаб чиқувчи “Лойиҳа гуруҳи” ва кичик геология экспедицияси ташкил қилинади.\nТаҳлиллар натижаларидан келиб чиқиб, “Лойиҳа гуруҳи” томонидан лойиҳалар тайёрланади ҳамда ушбу туманнинг тадбиркорлари иштирокида ташкил қилинадиган “Ҳолдинг компанияси” томонидан амалга оширилиши таъминланади.\nБунда, Тўғридан тўғри инвестициялар жамғармаси мазкур лойиҳаларнинг 30 фоизигача қисмини молиялаштиради. Мана тадбиркорлар учун қанча имконият", деди Шавкат Мирзиёев.


14:16 09.09.2016 (Янгиланган 19:19 09.09.2016)\nЎзбекистон Бош вазири Шавкат Мирзиёев 8 сентябрь куни бўлиб ўтган Олий Мажлиснинг ҳар икки палаталари мажлисида президент вазифасини вақтинча бажарувчи этиб тайинланди.\nТОШКЕНТ, 9 сен — Sputnik. Ҳокимият тепасига ким келмасин, Ўзбекистон халқига тинчлик ва хавфсизлик муҳим ва одамлар айнан мана шу омил учун овоз беришади, дейди Sputnik мухбирига анонимлик шарти билан суҳбатлашган ўзбек эксперти.\nУнинг фикрича, Ўзбекистон етакчиси лавозимини эгаллаши мумкин бўлган барча номзодлар орасида Шавкат Мирзиёев сиёсий салобат борасида ушбу ўринга мос асосий шахс ҳисобланади.\nҲукумат бошқарувида узоқ йиллар давомида фаолият кўрсатаётган Шавкат Миромонович мамлакат давлатчилигини мустаҳкамлаш ва унинг тараққиёти учун салмоқли ҳисса қўшди. Унинг бош вазир сифатидаги фаолияти ўз самарасини берди ва ўтган йиллар давомида ҳукумат муҳим масалаларни ҳал этиш ва мамлакат иқтисодиёти ривожланишини таъминлаш борасида тўла-тўкис иш олиб борди.\n"Мирзиёев халққа керак бўлган нарсани бера олади, у Ислом Каримов ишларининг давомчиси ҳисобланади. Яқиндагина ўз йўлбошчиларидан айрилган одамлар ҳозир каловланиб, ҳаттоки хавотирга тушиб қолган дейиш мумкин. Узоқ йиллар давомида барча тинч ва барқарор давлатда истиқомат қилиб келди. Собиқ иттифоқ парчаланиб кетганидан кейин аксарият республикаларда юзага келган тартибсизлик ва бошбошдоқликлар айнан Каримов сабабли Ўзбекистонни четлаб ўтди. Бизда турли рангли инқилоблар юз бермади, ислом радикаллари ва миллатлараро адоват уруғини сочишга уринган турли кучларга қарши муносиб тура олдик", — дейди сиёсатчи.\nМирзиёев Ислом Каримов бошлаб берган йўлдан боришини таъкидлади\nСуҳбатдошнинг фикрича, халқнинг севимли президенти вафотидан сўнг янада қадрли меросни ташлаб кетди. Ўтган йиллар давомида халқ хотиржамликда яшади, ўз иши билан шуғулланди ва Каримов даврида эришганларидан воз кечишни ҳеч ким истамайди.\nЭкспертнинг айтишича, Мирзиёев Ислом Каримов таъминлаган тинчликни сақлаб қолиш қудратига эга. Ҳозирда у давлатнинг ташқи сиёсатини юргизиш борасида тажриба ошириши зарур. Мамлакатнинг ички бошқаруви юзасидан эса унинг тажрибаси етарли. У аъло даражадаги бошқарувчи ва ҳеч кимнинг давлатни орқага тортишига йўл қўймайди.\n"Шавкат Мирзиёев президент этиб сайланганидан кейин мамлакатда Вазирлар Маҳкамаси таркиби ва давлатнинг юқори лавозимларини эгаллаб турган мансабдорлар янгиланади. Бу ҳолат айни кунлардаёқ юз бериши мумкин, зеро бош вазир Ўзбекистон президенти вазифасини вақтинча бажарувчи этиб тайинланди. Табиийки, унинг атрофида ишончли одамлар бўлиши лозим", — дейди эксперт.\nБош вазирни мамлакатдаги ички сиёсий доиралар ҳам, куч тузилмалари ҳам қўллаб-қувватлайди. Ҳозирда Мирзиёев учун омма олдида: матбуотда, телевидениеда тез-тез кўриниш, давлатнинг муҳим ва эътиборли тадбирлари марказида бўлиш муҳимдир. Бу нуқтаи назардан Мирзиёевнинг Бишкекдаги бўлажак саммитда иштирок этиши оқилона ва муҳим қарор бўлади. Мана шунинг ўзиёқ Ислом Каримовнинг издоши ким бўлишини аниқлаб беради.\nЭкспертнинг фикрича, Мирзиёевнинг номзодини у яқин муносабатда бўлган Кремлдагилар ҳам қўллаб-қувватлашга тайёр. Владимир Путиннинг Ўзбекистонга шахсий ташрифи чоғида Россия давлат раҳбари томонидан шундай фикр билдирилди. Бундан ташқари Россия президенти Ўзбекистон бош вазирига ўзбек халқини, Ўзбекистон раҳбариятини қўллаб-қувватлаши ва бу борада Россияга энг ишончли дўстга ишонгандек ишониш мумкинлигини таъкидлади. Икки давлат етакчилари ўзаро мустаҳкам алоқаларни бундан буён ҳам давом эттиришга келишиб олишди.\nЎзбекистон Олий Мажлиси Қонунчилик палатаси ва Сенати Кенгашининг қўшма мажлиси 8 сентябрь куни бўлиб ўтди. Унда Ўзбекистон Республикаси Президенти вазифасини вақтинча бажарувчи этиб Ўзбекистон Бош вазири Шавкат Мирзиёев тайинланди.\nРеспублика Конституциясига мувофиқ, Ўзбекистон Республикасининг амалдаги президенти ўз вазифаларини бажара олмайдиган ҳолатларда унинг вазифа ва ваколатлари вақтинча Ўзбекистон Республикаси Олий Мажлиси Сенати раиси зиммасига юклатилади. Лекин Олий Мажлис Сенати Раиси Йўлдошев бу ваколатни қабул қилишни рад этди.\n03:03 22.09.2020 (Янгиланган 10:52 22.09.2020)\nБу йил суюлтирилган ва қувурли газ бозори учун оғир келди: нефт нархининг пастлиги ва талаб миқдори ўсмаётгани СТГ бозорига инвестицилар киритишни тўхтатиб қўйди.\nНатижада – нефт қиммат бўлган вақтда нефт-газ компаниялари умумий ҳамёндан олиб суюлтирилган газ корхоналарига пул тикишди. Ҳозир бўлса, нефт нархи тушганидан сўнг, ТМКда бунинг учун маблағ йўқ.\nУндан ташқари уларнинг айримлари бирдан “яшиллар” сафига ўтиб қолганини хабар қилишмоқда. Ўз соҳасига содиқ қолган компанияларда ҳам вазят осон эмас. Маслан ҳозир ExxonMobil компаниясининг молиявий аҳволи яхши эмас.\nЭслатиб ўтамиз, Осиёнинг ривожланаётган бозорлари, катта миқдорда табиий газ истеъмол қилиши мумкин, фақат минг кубига 200 долларгача ёки ундан камроқ бўлган паст нархларда,. Сўнгги 15 йилда ушбу бозор ҳажми 2 баравар ошиши ҳам ана шунга боғлиқ.\nКоронавирусга иммунитет ҳосил қилувчи касаллик айтилди\nОлимнинг сўзларига кўра, агар унинг тахмини тасдиқланса, инсонлар денге безгагига қарши эмланиб, коронавирусга муайян иммунитет олишлари мумкин.\nТОШКЕНТ, 22 сен — Sputnik. Денге безгаги касаллигини бошдан кечирганларда COVID-19 га иммунитет ҳосил бўлиши мумкин. Бу ҳақда “Reuters” агентлиги Дьюк Университети профессори Мигель Николелиснинг ҳали эълон қилинмаган тадқиқотига таянган ҳолда хабар қилмоқда.\nАмерикалик олим сўнгги йилларда денге безгаги авж олиши қайд этилган жойларда коронавирус секинлик билан тарқалишини аниқлаган.\nТаъкидланишича, бу кашфиёт денге флавивируси ва SARS-CoV-2 серотиплари ўртасидаги иммунологик ўзаро реактив имкониятини билдириши мумкин.\nНиколелиснинг сўзларига кўра, агар унинг тахмини тасдиқланса, инсонлар денге безгагига қарши эмланиб, коронавирусга муайян иммунитетга эга бўлишлари мумкин.